sagorsarker/bangla-wikipedia huggingface dataset:
আব্দুল সামাদ

আব্দুল সামাদ (; জন্ম: ২৮ অক্টোবর ২০০১) একজন ভারতীয় ক্রিকেটার। তিনি ২০১৯ সালের ২১ ফেব্রুয়ারি তারিখে জন্মু ও কাশ্মিরের হয়ে সৈয়দ মুস্তাক আলী ট্রফিতে ২০১৮-১৯ সালে টোয়েন্টি২০ ক্রিকেটে আত্মপ্রকাশ করেন। এরপর ২৭ সেপ্টেম্বর ২০১৯ তারিখে জম্মু ও কাশ্মিরের হয়ে বিজয় হাজারে ট্রফির ২০১৯-২০ মৌসুমে লিস্ট এ ক্রিকেটে আত্মপ্রকাশ করেন। ২০১৯-২০ মৌসুমে রঞ্জি ট্রফিতে জম্মু ও কাশ্মীরের হয়ে ৯ ডিসেম্বর ২০১৯ তারিখে তিনি প্রথম শ্রেণির ক্রিকেটে আত্মপ্রকাশ করেন।
তিনি ২০২০ সালের ইন্ডিয়ান প্রিমিয়ার লিগের (আইপিএল) এর মৌসুমে সানরাইজার্স হায়দ্রাবাদের হয়ে খেলার জন্য ২৯ সেপ্টেম্বর ২০২০ তারিখে চুক্তিবদ্ধ হন। তিনি দিল্লির ক্যাপিটাল এর বিপক্ষে আইপিএলে আত্মপ্রকাশ করেন।
ইটিয়োপ্লাস্ট

ইটিয়োপ্লাস্ট বা ইটায়োপ্লাস্ট হলো এক বিশেষ ধরনের ক্লোরোপ্লাস্ট, যা কখনোই সূর্যালোকের সংস্পর্শে আসে নি। সাধারণত অন্ধকারে জন্মানো সপুষ্পক উদ্ভিদে (অ্যাঞ্জিওস্পার্ম) এদের পাওয়া যায়। একটি উদ্ভিদ বেশ কয়েক দিন ধরে অন্ধকারে রাখা হলে এর স্বাভাবিক ক্লোরোপ্লাস্টগুলো আসলে ইটায়োপ্লাস্টে পরিণত হয়। ইটায়োপ্লাস্টে সক্রিয় পিগমেন্ট বা রঞ্জক না থাকায়, কার্যত এদের লিউকোপ্লাস্ট হিসেবে গণ্য করা যায়। উচ্চমাত্রায় ইটায়োপ্লাস্টের উপস্থিতিতে পাতা স্বাভাবিক সবুজ রঙের পরিবর্তে হলুদ বা হলুদাভ রঙ ধারণ করে।
এই উদ্ভিদকোষীয় অঙ্গাণুতে আদিল্যামেলার (প্রোল্যামেলার) বস্তু থাকে। এগুলো হলো মূলত পূর্বসূরী ক্লোরোফিলের রঞ্জকবাহী স্ফটিকসদৃশ বস্তুপূর্ণ শাখান্বিত ঝিল্লিবদ্ধ নালিকা। আদিল্যামেলার বস্তুগুলো আপাতদৃষ্টিতে জ্যামিতিকভাবে সজ্জিত বলে ধারণা করা হয়।
সূর্যের আলোর সংস্পর্শে আসামাত্রই সাইটোকাইনিন নামক উদ্ভিদ হরমোনের সংস্পর্শে ক্লোরোফিল সংশ্লেষীর উদ্দীপনায় এরা ক্লোরোফিলে রূপান্তরিত হয়। এই প্রক্রিয়ায় আদিল্যামেলার বস্তু থেকে থাইলাকয়েড এবং গ্রানার উৎপত্তি হয়।
ইসলামী জাতীয় ঐক্য ফ্রন্ট

ইসলামী জাতীয় ঐক্য ফ্রন্ট বাংলাদেশের একটি স্বল্পস্থায়ী রাজনৈতিক জোট। ২০০১ সালে গঠিত এই জোটটি ঐ বছরের সংসদ নির্বাচনে তিনটি প্রধান প্রতিদ্বন্দ্বী জোটের একটি ছিল। এর নেতৃত্বে ছিল জাতীয় পার্টি (এরশাদ)। ইসলামী শাসনতন্ত্র আন্দোলন বাংলাদেশ (বর্তমান ইসলামী আন্দোলন বাংলাদেশ) ও তিনটি ছোট দল এই জোটের অন্তর্ভুক্ত ছিল।
আইএসএ-এর প্রতিষ্ঠাতা ফজলুল করিম ঘোষণা করেন যে ইসলামী জাতীয় ঐক্য ফ্রন্টের উদ্দেশ্য ছিল একটি ইসলামী সরকার প্রতিষ্ঠা করা। এই ঐক্যের অন্যান্য প্রতিশ্রুতির মধ্যে ছিল বাংলাদেশকে আটটি স্বায়ত্তশাসিত প্রদেশের ফেডারেশনে রূপান্তর করা এবং নারীদের প্রধানমন্ত্রী হওয়া থেকে নিষিদ্ধ করা।
জাতীয় পার্টি (এরশাদ) দেশের ৩০০টি সংসদীয় আসনের মধ্যে ২৮১টি আসনে প্রার্থী দিয়েছিল, যার ফলে অবশিষ্ট ১৯টি আসনে জুনিয়র সহযোগীরা প্রতিদ্বন্দ্বিতা করে। ফ্রন্ট ১৪টি আসনে জয়লাভ করে। এটি ৭.২৫% ভোট পেয়েছিল, এবং সেই অনুযায়ী তারা মহিলাদের জন্য সংরক্ষিত ৪৫ আসনের মধ্যে ৩ বরাদ্দ পায়।
২০০১ সালের নির্বাচনের পর ফ্রন্ট ভেঙ্গে যায়, কারণ রাজনৈতিক বিজ্ঞানী আলী রিয়াজের মতে, “জোটের বিজয়ী ১৪টি আসনের সবকটিই ছিল জেপি প্রার্থীদের যারা সংসদে তাদের দলীয় সম্পৃক্ততা কে অগ্রাধিকার দিয়েছিল”
রোনাল্ট কুমান

রোনাল্ট কুমান (, ; জন্ম: ২১ মার্চ ১৯৬৩) হলেন একজন ওলন্দাজ পেশাদার ফুটবল খেলোয়াড় এবং ম্যানেজার। তিনি বর্তমানে স্পেনীয় পেশাদার ফুটবল লিগের শীর্ষ স্তর লা লিগার ক্লাব বার্সেলোনায় ম্যানেজারের দায়িত্ব পালন করছেন। তিনি তার খেলোয়াড়ি জীবনের অধিকাংশ সময় বার্সেলোনা এবং নেদারল্যান্ডস জাতীয় ফুটবল দলের হয়ে একজন রক্ষণভাগের খেলোয়াড় হিসেবে খেলেছেন। তিনি মূলত একজন কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে মধ্যমাঠের খেলোয়াড় হিসেবে খেলেছেন।
১৯৮০–৮১ মৌসুমে, খ্রোনিঙেনের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেন। খ্রোনিঙেনের হয়ে ৩ মৌসুম খেলার পর, তিনি আয়াক্সে যোগদান করেন, যেখানে তিনি ৩ মৌসুমে ৯৪ ম্যাচে ২৩টি গোল করেছেন। অতঃপর তিনি প্রায় অর্ধ মিলিয়ন ইউরোর বিনিময়ে এইন্থোভেনে যোগদান করেন, যেখানে গুস হিডিংকের অধীনে তিনি এইন্থোভেনের হয়ে একটি ইউরোপীয় কাপ শিরোপা জয়লাভ করেছেন। এইন্থোভেনের হয়ে ৩ মৌসুমে সকল প্রতিযোগিতায় ১৩০ ম্যাচে ৬৩টি গোল করার পর, প্রায় ৫.৫ মিলিয়ন ইউরোর বিনিময়ে স্পেনীয় ক্লাব বার্সেলোনায় যোগদান করেন, যেখানে তিনি ৪টি লা লিগা এবং ১টি ইউরোপীয় কাপ শিরোপা জয়লাভ করেছেন। সর্বশেষ ১৯৯৫–৯৬ মৌসুমে, তিনি বার্সেলোনা হতে ২ মিলিয়ন ইউরোর বিনিময়ে ওলন্দাজ ক্লাব ফেইয়ানর্টে যোগদান করেছিলেন, যেখানে তিনি ২ মৌসুম অতিবাহিত করে অবসর গ্রহণ করেছেন।
১৯৮৩ সালে, কুমান নেদারল্যান্ডসের হয়ে আন্তর্জাতিক পর্যায়ে অভিষেক করেছিলেন, যেখানে তিনি ৭৮ ম্যাচে ১৪টি গোল করেছেন। তিনি নেদারল্যান্ডসের হয়ে ২টি ফিফা বিশ্বকাপ (১৯৯০ এবং ১৯৯৪) এবং ২টি উয়েফা ইউরোপীয় চ্যাম্পিয়নশিপে (১৯৮৮ এবং ১৯৯২) অংশগ্রহণ করেছেন, যার মধ্যে ১৯৮৮ সালে রিনুস মিশেলসের অধীনে উয়েফা ইউরোপীয় চ্যাম্পিয়নশিপের শিরোপা জয়লাভ করেছেন।
খেলোয়াড়ি জীবনের ইতি টানার পর ২০০০ সালে, ওলন্দাজ ক্লাব ভিতেসের ম্যানেজারের দায়িত্ব পালন করার মাধ্যমে ম্যানেজার হিসেবে ফুটবল জগতে অভিষেক করেন। ভিতেসে-এর হয়ে ১ মৌসুমের জন্য ম্যানেজারের দায়িত্ব পালন করার পর তিনি তার শৈশবের ক্লাব আয়াক্সে ম্যানেজার হিসেবে পুনরায় ফিরে আসেন; আয়াক্সের হয়ে ম্যানেজার হিসেবে ৪ মৌসুমে তিনি ৪টি শিরোপা জয়লাভ করেছেন। আয়াক্সের হয়েই ম্যানেজার হিসেবে তিনি সেরা সময় অতিবাহিত করেছেন, যেখানে তিনি প্রায় ৬২ শতাংশ ম্যাচ জয়লাভ করেছেন। পরবর্তীতে তিনি বেনফিকা, এইন্থোভেন, ভালেনসিয়া, আল্কমার, ফেইয়ানর্ট, সাউদাম্পটন এবং এভার্টনের হয়ে ম্যানেজার হিসেবে দায়িত্ব পালন করেছেন। অতঃপর ২০১৮ সালে, তিনি নেদারল্যান্ডস জাতীয় দলের ম্যানেজার হিসেবে নিযুক্ত হন, নেদারল্যান্ডসের হয়ে তার সেরা সাফল্য হচ্ছে ২০১৯ উয়েফা নেশনস লিগের রানার-আপ হওয়া। ২০২০ সালের আগস্ট মাসে, কিকে সেতিয়েনের প্রস্থানের পর তিনি বার্সেলোনার ম্যানেজার হিসেবে নিযুক্ত হন।
ব্যক্তিগতভাবে, কুমান বেশ কিছু পুরস্কার জয়লাভ করেছেন, যার মধ্যে ২ বার ওলন্দাজ বর্ষসেরা ফুটবলার এবং ১৯৯৩–৯৪ মৌসুমে উয়েফা চ্যাম্পিয়নস লিগের শীর্ষ গোলদাতার পুরস্কার জয় অন্যতম। দলগতভাবে, খেলোয়াড় হিসেবে কুমান সর্বমোট ১৮টি শিরোপা জয়লাভ করেছেন, যার মধ্যে ২টি আয়াক্সের হয়ে, ৬টি এইন্থোভেনের হয়ে এবং ১০টি বার্সেলোনার হয়ে এবং ১টি নেদারল্যান্ডসের হয়ে জয়লাভ করেছেন। অন্যদিকে, ম্যানেজার হিসেবে, তিনি ৮টি শিরোপা জয়লাভ করেছেন; যার মধ্যে ৩টি আয়াক্সের হয়ে জয়লাভ করেছেন।
উৎস:
শিরোইল কলোনী উচ্চ বিদ্যালয়

শিরোইল কলোনী উচ্চ বিদ্যালয় রাজশাহী শহরের অন্যতম প্রাচীন একটি শিক্ষাপ্রতিষ্ঠান। বিদ্যালয়টি শিরোইল কলোনী উচ্চ বিদ্যালয় নামে সমধিক পরিচিত। 
শিরোইল কলোনী উচ্চ বিদ্যালয় রাজশাহী শহরে শিরোইল কলোনী তে অবস্থিত ।
২০১০ সালে এ প্রতিষ্ঠান থেকে সর্বপ্রথম এস.এস.সি. পরীক্ষায় ছাত্ররা অংশ গ্রহণ করে। বর্তমান ষষ্ঠ শ্রেণি থেকে দশম শ্রেণী পর্যন্ত পরিচালিত বিদ্যালয়টি তার অতীত ঐতিহ্য বজায় রেখে শিক্ষা ক্ষেত্রে অনন্য অবদান রেখে চলছে।
লাইব্রেরি, ইনডোর গেমস এর জন্য কমনরুম, পদার্থবিজ্ঞান, রসায়ন, জীববিজ্ঞান, কৃষি শিক্ষা, কম্পিউটার শিক্ষা ও উচ্চতর গণিত বিষয়ের জন্য পৃথক ল্যাবরেটরি, মিলনায়তন, স্কাউট-ডেন, সাইকেল গ্যারেজ, ফুলের বাগান, খেলার মাঠ, সহশিক্ষাক্রমিক কার্যাবলী অনুষ্ঠানের ব্যবস্থা, নামাজ ঘর, টিফিন রুম ইত্যাদি।
প্রকাশনা বার্ষিকী, দেয়াল পত্রিকা, স্মৃতি স্মারক, অনিয়মিত পত্রিকা ইত্যাদি।
হংদু জেএল-৮

হংদু জেএল-৮ (নানচাং জেএল-৮), যা কারাকোরাম-৮ বা কে-৮ নামেও পরিচিত, একটি দুই আসনের মধ্যবর্তী জেট প্রশিক্ষণ বিমান। এবং গণপ্রজাতন্ত্রী চীনের একটি হালকা আক্রমণ বিমান যা চীন নানচাং এয়ারক্রাফট ম্যানুফ্যাকচারিং কর্পোরেশন দ্বারা ডিজাইন করা হয়েছে। পাকিস্তানও এই প্রকল্পের সহযোগী। এর প্রাথমিক ঠিকাদার হংদু এভিয়েশন ইন্ডাস্ট্রি কর্পোরেশন। এর রপ্তানি ভ্যারিয়েন্ট, কে-৮ কারাকোরাম পাকিস্তান বিমান বাহিনীর পাকিস্তান এরোনটিক্যাল কমপ্লেক্স দ্বারা সহ-উৎপাদন করা হয়।
বাংলাদেশ বিমান বাহিনীর কাছে এই বিমানের জেএল-৮ ডাব্লিউ বা কে-৮ডাব্লিউ সংস্করণের ১৬ টি বিমান রয়েছে। ২০১৮ সালে বাংলাদেশ বিমান বাহিনীর একটি কে-৮ডাব্লিউ (K-8W) বিমান বিধ্বস্ত হয়।
কে-৮ ১৯৯৩ সালে সিঙ্গাপুর এয়ার শোতে তার প্রথম এরিয়াল ডিসপ্লেতে অংশ নেয় এবং তারপর থেকে দুবাই, প্যারিস, ফার্নবরো, ব্যাংকক, ঝুহাই সহ অসংখ্য জায়গায় এয়ার শোতে অংশগ্রহণ করে। ১৯৯৪ সালের ২৩ মার্চ পাকিস্তান দিবসের প্যারেডে এটি প্রথমবারের মত পাকিস্তানের জনগণকে দেখানো হয়। এটি ২০০৯ সালে পাকিস্তান বিমান বাহিনীর শেরদিলস (লায়ন হার্টস) এরোব্যাটিক্স দলের অংশ হয়ে ওঠে এবং ৬ এপ্রিল ২০১০ তারিখে প্রথম প্রকাশ্য প্রদর্শনী পরিচালনা করে। কে-৮ দল পূর্ববর্তী টি-৩৭ টুইট বিমানের স্থলাভিষিক্ত হয়েছে।
২০১২ সালের ডিসেম্বরের শেষের দিকে এবং ২০১৩ সালের জানুয়ারির শুরুতে কাচিন সংঘর্ষের সময় মিয়ানমার বিমান বাহিনীর কে-৮এস দেশটির উত্তরে কাচিন বিদ্রোহী অবস্থানে আঘাত হানতে ব্যবহার করা হয়।
ফেরদৌস আরা বেগম

ফেরদৌস আরা বেগম একজন বাংলাদেশি নারী অধিকারকর্মী, যিনি জাতিসংঘের সিডও নির্বাহী কমিটির সদস্য ছিলেন। বাংলাদেশের প্রথম নারী কর কমিশনার ও বাংলাদেশ টেলিভিশনের প্রথম নারী মহা পরিচালক ছিলেন। এছাড়াও তিনি গ্রামীণ ব্যাংক-এর পরিচালক পদে ৬ বছর কাজ করেন।
ফেরদৌস আরা ঢাকা বিশ্ববিদ্যালয় থেকে অর্থনীতি বিষয়ে স্নাতক ও স্নাতকোত্তর পাস করেন। পরবর্তীতে তিনি হার্ভার্ড বিশ্ববিদ্যালয়-এর কেনেডি স্কুল থেকে লোক প্রশাসন বিষয়ে মাস্টার্স করেন।
তালচের রাজ্য

তালচের রাজ্য ছিলো ব্রিটিশ শাসিত ভারতে অবস্থিত একটি দেশীয় রাজ্য, যা বর্তমানে ভারতের অন্তর্গত৷ অনুগুল জেলায় অবস্থিত তালচের শহরটি ছিল এই রাজ্যের রাজধানী এবং রাজ নিবাস। রাজ্যটির শেষ রাজা ১৯৪৮ খ্রিস্টাব্দে ভারতীয় অধিরাজ্যে যোগদানের পক্ষে স্বাক্ষর করেন।
জনশ্রুতি অনুযায়ী খ্রিস্টীয় দ্বাদশ শতাব্দীতে জয়পুর রাজ্যের কচ্ছবাহা রাজবংশের চারজন রাজপুত পুরীতে তীর্থে আসেন। তাদের মধ্যে একজন বনাই রাজ্য পত্তন ঘটান অপর একজন তালচের রাজ্য স্থাপন করেন। বাকি দুজন ভাই যাত্রাপথে কোন অজ্ঞাত কারণে মৃত্যুবরণ করেন। 
ভারতের ব্রিটিশ শাসনকালে উড়িষ্যায় অবস্থিত ভারতের ২৬ টি দেশীয় রাজ্যের মধ্যে একটি ছিল তালচের রাজ্য। এটি কোন স্যালুট সম্মানপ্রাপ্ত রাজ্য ছিল না। ১৯৪৮ খ্রিস্টাব্দের পয়লা জানুয়ারি তারিখে রাজা হৃদয়চন্দ্র দেব বীরবর এই রাজ্যটিকে ভারতীয় অধিরাজ্যের অন্তর্ভুক্ত করার সম্মতি জানান। 
তালচের রাজ্যের শাসকগণ রাজা উপাধিতে ভূষিত হতেন।
ক্লোরোমিথেন

ক্লোরোমিথেন (যাকে মিথাইল ক্লোরাইড, রেফ্রিজারেন্ট-৪০, আর-৪০ এবং এইচসিসি-৪০ বলা হয়) এক ধরনের জৈব যৌগ, যার রাসায়নিক সংকেত CHCl.ক্লোরোমিথেন এক ধরনের হ্যালোঅ্যালকেন। এটি বর্ণহীন, গন্ধহীন ও দাহ্য গ্যাস। শিল্প রসায়নে ক্লোরোমিথেন গুরুত্বপূর্ণ বিকারক বা রিএজেন্ট,তবে ভোক্তারা সাধারণত একে কম ব্যবহার করেন। 
ক্লোরোমিথেন একটি বহুল লভ্য অর্গানোহ্যালোজেন। সামুদ্রিক ফাইটোপ্লাংকটনসমূহ অত্যন্ত কম মাত্রায় ক্লোরোমিথেন উৎপন্ন করে। এছাড়াও, "Batis Maritima" উদ্ভিদে মিথাইল ক্লোরাইড ট্রান্সফারেজ উৎসেচক থাকে, যেটি এস-অ্যাডিনোসিন এল মেথিওনিন ও ক্লোরাইড হতে ক্লোরোমিথেন সংশ্লেষণে অনুঘটক হিসেবে ভূমিকা পালন করে। ইক্ষুশিল্পে জৈব বর্জ্য সাধারণত পুড়িয়ে ফেলা হয়। ক্লোরাইড দ্বারা দূষিত হলে এটি বায়ুমণ্ডলে ক্লোরোমিথেন নির্গত করে।
রোসেটা মহাকাশযানে রোসেটা আয়ন শনাক্তকারী বর্ণালিমিতিক যন্ত্রের সাহায্যে পরীক্ষা করে দেখা গেছে , ৬৭পি/চুরিমভ -গেরাসিমেঙ্কো ধূমকেতুতেও ক্লোরোমিথেনের উপস্থিতি রয়েছে। তারা-গঠনকারী অঞ্চলে ক্লোরোমিথেনের উপস্থিতি এভাবেই প্রমাণিত হয়।
মিথানল, সালফিউরিক এসিড ও সোডিয়াম ক্লোরাইডের একটি সংমিশ্রণকে সিদ্ধ করে ফ্রেঞ্চ রসায়নবিদ জঁ ব্যাপটিস্ট দ্যুমা ও ইউজিন পেলিগো ১৮৩৫ সালে সর্বপ্রথম ক্লোরোমিথেন সংশ্লেষণ করেন।
বাণিজ্যিকভাবে মিথানল এবং হাইড্রোজেন ক্লোরাইড বা হাইড্রোক্লোরিক এসিডের সাথে বিক্রিয়ার মাধ্যমে মিথানল উৎপন্ন করা হয়। বিক্রিয়াটি নিম্নরূপ:
CHOH + HCl → CHCl + HO
উপযুক্ত তাপমাত্রায় ক্লোরিন ও মিথেনকে মিশিয়ে ক্লোরোমিথেন প্রস্তুত করা যায়। তবে এ প্রক্রিয়ায় অনেকসময় অধিক ক্লোরিনেটেড যৌগ, যেমন- ডাইক্লোরোমিথেন,ক্লোরোফর্ম ও কার্বন টেট্রাক্লোরাইড প্রস্তুত হয়ে যায়। এ কারণে ক্লোরিনেশন প্রক্রিয়া তখনই ব্যবহার করা হয়, যখন উৎপাদ হিসেবে এ সকল পদার্থের প্রয়োজন অনুভূত হয়। ক্লোরিনেশনের ফলে হাইড্রোজেন ক্লোরাইড-ও উৎপন্ন হয়, যা সংরক্ষণ করা অত্যন্ত দুরূহ। 
পরিবেশে উপস্থিত অধিকাংশ মিথাইল ক্লোরাইড বায়ুমণ্ডলে চলে যায়। বায়ুমণ্ডলে এর আয়ুষ্কাল এক থেকে তিন বছর। 
তবে মিথাইল ক্লোরাইড পানিতে মিশলে স্বতঃবাষ্পীভবন প্রক্রিয়ায় একসময় পানি থেকে অপসারিত হয়। স্বতঃবাষ্পীভবনের প্রেক্ষাপটে নদীতে এর গড় অর্ধায়ু ২.১ ঘণ্টা, উপহ্রদে গড় অর্ধায়ু ২৫ ঘণ্টা এবং হ্রদে গড় অর্ধায়ু ১৮ দিন।
প্রতি বছর স্ট্রাটোমণ্ডলে ২ গুণন ১০ টন মিথাইল ক্লোরাইড উপস্থিত থাকে। এই পরিমাণ প্রতিবছর নির্গত ক্লোরিন যৌগের ২০%-২৫%।
ডাইমিথাইলডাইক্লোরোসিলেন এবং এর সঙ্গে সম্পর্কিত অর্গানোসিলিকন যৌগসমূহ উৎপন্ন করতে ক্লোরোমিথেন ব্যাপক হারে ব্যবহার করা হয়। সরাসরি প্রক্রিয়ায় এ যৌগ বিপুল পরিমাণে উৎপাদন করা হয়। নিচে বিক্রিয়ার মাধ্যমে এটি দেখানো হলো -(এখানে স্মর্তব্য যে, Me=CH):
ডাইমিথাইলডাইক্লোরোসিলেন (সিলিকনের পূর্বসূচক) অত্যন্ত মূল্যবান বস্তু। এছাড়াও ট্রাইমিথাইলসাইল ক্লোরাইড ও মিথাইলট্রাইক্লোরোসিলেন অত্যন্ত মূল্যবান দ্রব্য হিসেবে পরিগণিত হয়। বিউটাইল রাবার তৈরি ও পেট্রোলিয়াম পরিশোধনের ক্ষেত্রেও এর ব্যাপক ব্যবহার রয়েছে।
মেথিলেটিং ও ক্লোরিনেটিং এজেন্ট হিসেবে ক্লোরোমিথেন ব্যবহৃত হয়। উদাহরণস্বরূপ -মিথাইলসেলুলোজ উৎপাদনে এটি কাজে লাগে। গ্রিজ, তেল ও রেজিন আহরণে এবং পলিস্টিরিন ফোম প্রস্তুতেও ক্লোরোমিথেনের তাৎপর্যপূর্ণ ভূমিকা রয়েছে। ওষুধ উৎপাদন ও চেতনানাশক তৈরিতে এটি ব্যবহৃত হয়। এছাড়াও নিম্ন তাপমাত্রায় পলিমার তৈরি ও কীটনাশক হিসেবে ক্লোরোমিথেন ব্যবহার করা হয়।
একসময় ক্লোরোমিথেন শীতক হিসেবে ব্যাপক হারে ব্যবহৃত হত। কিন্তু বর্তমানে শীতক হিসেবে এর ব্যবহারের প্রচলন নেই। টেট্রামিথাইলেডের ন্যায় সীসাজাত যৌগ তৈরিতেও এটি একদা ব্যবহৃত হত।
নিখিল চোপড়া

নিখিল চোপড়া (; ; জন্ম: ১৯ আগস্ট, ১৯৭৩) উত্তরপ্রদেশের এলাহাবাদ এলাকায় জন্মগ্রহণকারী সাবেক ভারতীয় আন্তর্জাতিক ক্রিকেটার ও ধারাভাষ্যকার। ভারত ক্রিকেট দলের অন্যতম সদস্য ছিলেন তিনি। ১৯৯০-এর দশকের শেষদিকে সংক্ষিপ্ত সময়ের জন্যে ভারতের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ভারতীয় ক্রিকেটে দিল্লি ও উত্তরপ্রদেশ দলের প্রতিনিধিত্ব করেন। দলে তিনি মূলতঃ ডানহাতে অফ ব্রেক বোলিং করতেন। এছাড়াও, ডানহাতে নিচেরসারিতে ব্যাটিং করতেন তিনি।
১৯৯৩-৯৪ মৌসুম থেকে ২০০৩ সাল পর্যন্ত নিখিল চোপড়া’র প্রথম-শ্রেণীর খেলোয়াড়ী জীবন চলমান ছিল। একদিনের আন্তর্জাতিকে সবিশেষ দক্ষ ছিলেন নিখিল চোপড়া। ভারতের সাবেক অফ-স্পিনার হিসেবে একটিমাত্র টেস্টে অংশ নেয়ার পাশাপাশি ৩৯টি একদিনের আন্তর্জাতিকে অংশ নিয়েছেন। ইংল্যান্ডে অনুষ্ঠিত ক্রিকেট বিশ্বকাপের তৃতীয় আসরে ভারত দলের সদস্য ছিলেন। সীমিত ওভারে ভালোমানের বোলিং করার পাশাপাশি নিচেরসারির কার্যকরী ব্যাটসম্যান ছিলেন।
ইনিংসের শেষদিকে মারমুখী ভঙ্গীমা ব্যাটিংয়ের পাশাপাশি দ্রুতলয়ে রান সংগ্রহে সবিশেষ তৎপরতা প্রদর্শন করতেন। অংশগ্রহণকৃত ২৬টি ওডিআই ইনিংসে ১৫.৫০ গড়ে ৩১০ রান সংগ্রহ করেছেন। ব্যক্তিগত সর্বোচ্চ করেছেন ৬১ রান। বলের উপর বেশ নিয়ন্ত্রণ রেখে নির্দিষ্ট নিশানা বরাবর বোলিং কর্মে অগ্রসর হতেন। বৈচিত্রমূখী বোলিংয়ে পারদর্শী হলেও বড় ধরনের খেলায় তেমন সফল হননি।
সমগ্র খেলোয়াড়ী জীবনে একটিমাত্র টেস্ট ও ঊনচল্লিশটি একদিনের আন্তর্জাতিকে অংশগ্রহণ করেছেন নিখিল চোপড়া। ২ মার্চ, ২০০০ তারিখে বেঙ্গালুরুতে সফরকারী দক্ষিণ আফ্রিকা দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল। এরপর আর তাকে কোন টেস্টে অংশগ্রহণ করতে দেখা যায়নি। অন্যদিকে, ২৮ মে, ১৯৯৮ তারিখে গোয়ালিয়রে সফরকারী কেনিয়া দলের বিপক্ষে একদিনের আন্তর্জাতিকে অভিষেক ঘটে তার। ১ জুন, ২০০০ তারিখে ঢাকায় শ্রীলঙ্কা দলের বিপক্ষে সর্বশেষ ওডিআইয়ে অংশ নেন তিনি।
সীমিত ওভারের ক্রিকেটে দলের প্রথম পছন্দের স্পিনার হিসেবে ভারত দলে যুক্ত ছিলেন। তার বোলিংয়ে আক্রমণাত্মক ভাব বজায় থাকতো। টেস্টের তুলনায় একদিনের আন্তর্জাতিকেই তার সপ্রতিভ পদচারণা ছিল। ১৯৯৯ সালের ক্রিকেট বিশ্বকাপ প্রতিযোগিতায় ভারত দলের পক্ষে খেলেছেন।
২০০০ সালে দক্ষিণ আফ্রিকার বিপক্ষে একমাত্র টেস্টে অংশ নেন। ২৪ ওভার বোলিং করলেও ৭৮ রান খরচ করে কোন উইকেটের সন্ধান পাননি। সবমিলিয়ে সমগ্র খেলোয়াড়ী জীবনে ৪৬টি ওডিআই উইকেট পেয়েছেন। ১৯৯৯ সালে টরন্টোয় তৃতীয় ওডিআইয়ে ওয়েস্ট ইন্ডিজের বিপক্ষে সেরা বোলিং পরিসংখ্যান গড়েন। ৫/২১ লাভ করে ভারতের সংগৃহীত ২২৫ রানের জয়ের লক্ষ্যমাত্রায় অগ্রসর হওয়া প্রতিপক্ষকে ১৩৭ রানে গুটিয়ে দেন।
১৯৯৯-২০০০ মৌসুমে তার খেলায় ছন্দ পতন লক্ষ্য করা যায়। নয়টি ওডিআইয়ে অংশ নিয়ে তিনি কেবলমাত্র ১০ উইকেট সংগ্রহ করতে পেরেছিলেন। ২০০০ সালের এশিয়া কাপে শ্রীলঙ্কার বিপক্ষে সর্বশেষ অংশ নেন। ঐ খেলায় ভারত দল পরাজিত হয় ও তাকে দলের বাইরে রাখা হয়।
ক্রিকেট খেলা থেকে অবসর গ্রহণের পর টেলিভিশনে ক্রিকেট বিশ্লেষকের ভূমিকায় অবতীর্ণ হন। ইএসপিএন-স্টারের ক্রিকেট ক্রেজি, টাইমড আউট ও ক্রিকেট এক্সট্রায় নিয়মিতভাবে অতিথি হিসেবে অংশ নিচ্ছেন। বর্তমানে তিনি আজতক এন্ড ইন্ডিয়া টুডে’র পক্ষে ক্রিকেট বিশেষজ্ঞ হিসেবে কাজ করছেন। এছাড়াও, ধারাভাষ্যকারের ভূমিকায় অবতীর্ণ হন তিনি।
নবাবজাদা নসরুল্লাহ খান

নবাবজাদা নসরুল্লাহ খান ( ) ( ১৩ নভেম্বর ১৯১৬ - ২৭ সেপ্টেম্বর ২০০৩) ঔপনিবেশিক ভারত এবং পরবর্তীকালে পাকিস্তানের এক প্রবীণ রাজনৈতিক ব্যক্তিত্ব ছিলেন। তিনিই একমাত্র পাকিস্তানি যিনি বাংলাদেশ আওয়ামী লীগের নেতা ছিলেন।
তিনি দক্ষিণ পাঞ্জাবের মুজাফফরগর জেলার খানগড় শহরে জন্মগ্রহণ করেছিলেন। 
তিনি ১৯৩৩ সালে সৈয়দ আতা উল্লাহ শাহ বুখারী প্রতিষ্ঠার পরপরই মজলিস-ই-আহরার-ই-ইসলাম নামে একটি ধর্মীয় রাজনৈতিক দলের সাথে যুক্ত হয়ে তাঁর রাজনৈতিক জীবন শুরু করেছিলেন। ১৯৪৪ সালে তিনি সর্বভারতীয় মজলিস-ই-আহরার-ই-ইসলামের মহাসচিবেও নির্বাচিত হয়েছিলেন। এই দলটি ভারতীয় জাতীয়তাবাদী পদে অধিষ্ঠিত ছিল। নবাবজাদা নসরুল্লাহ খান, ভারতীয় জাতীয় কংগ্রেস এবং মজলিস-এ-আহরার-উল-ইসলামের সাথে সম্পর্কযুক্ত পটভূমি থেকে আগত মুসলিম লীগ এবং ভারত বিভাগের দাবিতে বিরোধিতা করেছিলেন । তবে ১৯৪। সালে তিনি ভারত বিভাজন ও পাকিস্তান সৃষ্টি হওয়ার পরে নিখিল ভারত মুসলিম লীগে যোগ দিয়েছিলেন। ১৯৫২ সালের সাধারণ নির্বাচনে তিনি পাঞ্জাব প্রাদেশিক পরিষদের একটি আসন এবং ১৯৬২ সালের সাধারণ নির্বাচনে পাকিস্তানের জাতীয় পরিষদের আসন লাভ করেছিলেন। ১৯৬৪ সালে তিনি রাষ্ট্রপতি আইয়ুব খানের বিরুদ্ধে নির্বাচনে ফাতেমা জিন্নাহকে সমর্থন করেছিলেন। ১৯৬৬ সালে তিনি পূর্ব পাকিস্তানে বেশিরভাগ সক্রিয় আওয়ামী লীগ দলের সভাপতির দায়িত্ব পালন করেছিলেন। তিনি সামরিক একনায়ক রাষ্ট্রপতি আইয়ুব খানকে ক্ষমতা থেকে সরিয়ে দিতে বিরোধী জোট ডেমোক্র্যাটিক অ্যাকশন কমিটি গঠনে সহায়তা করেছিলেন। ১৯৯৩ সালে তিনি আবার পাকিস্তানের জাতীয় পরিষদে নির্বাচিত হন। তাঁকে কাশ্মীর কমিটির সভাপতিও করা হয়েছিল। মৃত্যুর ঠিক আগে, তিনি জেনারেল পারভেজ মোশাররফের বিরুদ্ধে পাকিস্তানে গণতন্ত্র পুনরুদ্ধারের জন্য কাজ করে জোটের পুনর্গঠন গণতন্ত্রের (এআরডি) চেয়ারম্যান ছিলেন।
২০০৩ সালের ২৭ সেপ্টেম্বর হার্ট অ্যাটাকের পরে ইসলামাবাদের একটি হাসপাতালে ভর্তি হয়ে তিনি মারা যান। তাঁর বয়স ছিল ৮৬ বছর। তাকে সমাহিত করা হয় খানগড়, মুজাফ্ফারগড়, পাঞ্জাব, পাকিস্তানে। তাঁর জীবিত ছেলে মেয়ের মধ্যে পাঁচ ছেলে ও চার মেয়ে রয়েছে। 
তাঁর সম্পর্কে পাকিস্তানি ইংরেজী ভাষার একটি বড় সংবাদপত্রে মন্তব্য করা হয়েছে, "তাঁর হুক্কা, অন্ধকার আছকান এবং স্বতন্ত্র ক্যাপের জন্য খ্যাত, নবাবজাদা নসরুল্লাহ খান তার সমস্ত জীবন স্বৈরশাসক, সামরিক পাশাপাশি বেসামরিকদের বিরুদ্ধে লড়াইয়ে কাটিয়েছিলেন এবং সংসদীয় গণতন্ত্রকে শক্তিশালী করার জন্য সংগ্রাম করেছিলেন, বিরক্ত করছেন সমস্ত সরকারকে টার্গেট করার জন্য কীভাবে তিনি ইতিহাসে নামবেন। " 
নবাবজাদা নসরুল্লাহ খানের পক্ষে তাঁর বক্তৃতায় পাকিস্তানের ডন (সংবাদপত্র) তাঁকে 'ক্রুসেডিং ডেমোক্র্যাট' বলে অভিহিত করেছিলেন। 
আর একটি বড় ইংরেজী ভাষার সংবাদপত্র দ্য নেশন (পাকিস্তান) এর সম্পাদকীয়তে তাকে মৃতব্যক্তি বলে চালিয়েছিল - শিরোনাম ছিল 'একজন প্রবীণীর মৃত্যু' (Death of a veteran) ।
সেন্টার ফর পলিসি রিসার্চ

সেন্টার ফর পলিসি রিসার্চ ( সিপিআর ) হ'ল একটি ভারতীয় চিন্তাকেন্দ্র যা জননীতির উপর দৃষ্টি নিবদ্ধ করে। এটি ১৯৭৩ সালে প্রতিষ্ঠিত এবং এটি নয়াদিল্লিতে অবস্থিত একটি জাতীয় সামাজিক বিজ্ঞান গবেষণা ইনস্টিটিউট যা ভারতীয় সামাজিক বিজ্ঞান গবেষণা কাউন্সিল (আইসিএসএসআর) দ্বারা স্বীকৃত।
সিপিআরের উদ্দেশ্য হল ভারতীয় রাজনীতি, অর্থনীতি এবং সমাজের সাথে সম্পর্কিত বিষয়গুলির জন্য নীতিগত বিকল্পগুলির বিকাশ; সরকার, সরকারী সংস্থা এবং অন্যান্য সংস্থাগুলিকে পরামর্শমূলক সেবা প্রদান; এবং বিভিন্ন চ্যানেলের মাধ্যমে নীতি সম্পর্কিত বিষয়গুলি ছড়িয়ে দিতে। সিপিআর পরিচালনা কমিটি ভারত সরকার, একাডেমিয়া এবং শিল্পের বিভিন্ন পাবলিক ব্যক্তিত্ব নিয়ে গঠিত।
এর অনুষদ সদস্যদের প্রোফাইলের ভিত্তিতে সিপিআর নিম্নলিখিত গবেষণা ক্ষেত্রগুলিতে আলোকপাত করে।
সিপিআর একটি অলাভজনক সংস্থা হওয়ায় এর তহবিল থেকে প্রাপ্ত হয়: 
২০১৫ সালে, ভারতের বিমানবন্দর কর্তৃপক্ষের (এএআই) একটি নিয়োগ কেলেঙ্কারির ঘটনায় দিল্লী পুলিশ মেহতা এবং কেন্দ্রের নীতি গবেষণা কেন্দ্রের বিরুদ্ধে আস্থা লঙ্ঘনের জন্য একটি ফৌজদারী অভিযোগ দায়ের করে। সিপিআর পরীক্ষার সেল এএআইতে নিয়োগের জন্য পরীক্ষা পরিচালনার জন্য একটি চুক্তি পেয়েছিল। তবে অভিযোগ রয়েছে যে , পরীক্ষার ফলাফল নির্দিষ্ট পরীক্ষার্থীদের পক্ষে সাফল্যের সাথে হস্তক্ষেপ করেছে। সিপিআর পরীক্ষার সেলটি তখন থেকেই বন্ধ ছিল।
দমাচৌর

দমাচৌর পশ্চিম-মধ্য নেপালের রাপ্তী অঞ্চলের সল্যান জেলার একটি গ্রাম উন্নয়ন সমিতি। ১৯৯১ সালে নেপালের আদমশুমারি অনুসারে এর জনসংখ্যা ছিল ৪৫৩৭ জন এবং খানার সংখ্যা ছিল ৮০৫ টি।
ডাঁডাগাউঁ

ডাঁডাগাউঁ পশ্চিম-মধ্য নেপালের রাপ্তী অঞ্চলের সল্যান জেলার শারদা পৌরসভার একটি বাজারকেন্দ্র। নবগঠিত শারদা পৌরসভার সাথে সংযুক্ত হওয়ার পূর্বে ২০১৪ সাল পর্যন্ত এটি একটি গ্রাম উন্নয়ন সমিতি ছিলো। ১৯৯১ সালে নেপালের আদমশুমারি অনুসারে এর জনসংখ্যা ছিল ৪১৯৮ জন এবং খানার সংখ্যা ছিল ৭৪০ টি।
ঘাঁজরীপিপল

ঘাঁজরীপিপল পশ্চিম-মধ্য নেপালের রাপ্তী অঞ্চলের সল্যান জেলার একটি গ্রাম উন্নয়ন সমিতি। ১৯৯১ সালে নেপালের আদমশুমারি অনুসারে এর জনসংখ্যা ছিল ৩৮৩৪ জন এবং গৃহের সংখ্যা ছিল ৬৬৮ টি।
দার্মাকোট

দার্মাকোট পশ্চিম-মধ্য নেপালের রাপ্তী অঞ্চলের সল্যান জেলার একটি গ্রাম উন্নয়ন সমিতি। ১৯৯১ সালে নেপালের আদমশুমারি অনুসারে এর জনসংখ্যা ছিল ৩৭৬০ জন এবং খানার সংখ্যা ছিল ৬৬৯ টি।
দেবস্থল

দেবস্থল পশ্চিম-মধ্য নেপালের রাপ্তী অঞ্চলের সল্যান জেলার একটি গ্রাম উন্নয়ন সমিতি। ১৯৯১ সালে নেপালের আদমশুমারি অনুসারে এর জনসংখ্যা ছিল ২৯৪০ জন এবং খানার সংখ্যা ছিল ৪৯৬ টি।
রাহুল তেবাতিয়া

রাহুল তেবাতিয়া (জন্ম ২০ মে ১৯৯৩) রঞ্জি ট্রফিতে হরিয়ানার হয়ে খেলেন এমন এক ভারতীয় ক্রিকেটার।
তেবাতিয়া হারিয়ানার হয়ে ২০১৩-১৪ রণজি ট্রফিতে চৌধুরী বানসি লাল ক্রিকেট স্টেডিয়ামে কর্ণাটকের বিপক্ষে ক্রিকেটে নিজের আত্মপ্রকাশ ঘটান। এ সময় ব্যাট হাতে দুটি ম্যাচ খেলে ১৭ রান সংগ্রহ করতে সক্ষম হন। তিনি ২০১৭ সালের ২৫ ফেব্রুয়ারি ২০১৬-১৭ বিজয় হাজারে ট্রফিতে হারিয়ানার হয়ে লিস্ট এ ক্রিকেটে নিজের অভিষেক ঘটান।
২০১৪ ইন্ডিয়ান প্রিমিয়ার লিগের পূর্বে রাজস্থান রয়্যালস তেওয়াতিয়া ক্রয় করে নেয়। ২০১৪ সালের আইপিএলে রাজস্থান রয়্যালসের প্রতিনিধিত্ব করে টি২০তে তার অভিষেক হয়। এরপর ২০১৭ সালের ফেব্রুয়ারিতে, ২০১৭ ইন্ডিয়ান প্রিমিয়ার লিগের জন্য কিংস এলেভেন পাঞ্জাব তাকে কিনে নেয়। জানুয়ারী ২০১৮, তিনি দিল্লি ডেয়ারডেভিলস দ্বারা ২০১৮ আইপিএল নিলামে ক্রয় করে নেয়। ২০১৯ ইন্ডিয়ান প্রিমিয়ার লিগ এ, তিনি আইপিএলের একটি ইনিংসে উইকেট রক্ষক নয় এমন খেলোয়াড় হিসাবে সর্বাধিক সংখ্যক ক্যাচ (৪) নেওয়ার যৌথ রেকর্ডও তৈরি করেছিলেন। ২০২০ ইন্ডিয়ান প্রিমিয়ার লিগের আগে ২০১৯ এর নভেম্বরে, তাকে রাজস্থান রয়্যালসে নিলামে ক্রয় করে নেয়।
২০২০ সালের ২৭ সেপ্টেম্বর, তিনি আইপিএল ম্যাচের একটি ওভারে সর্বাধিক সংখ্যক ছক্কা দিয়ে ক্রিস গেইলের রেকর্ডের সমতা লাভ করেন এবং ৩১ বলে ৫৩ রান করেছিলেন।
যায়দ ইবনে আলী

যায়দ ইবনে আলী (রহমতুল্লাহ আলাইহি) (; ৬৯৫ – ৭৪০) ছিলেন আলী ইবনে হোসেনের পুত্র এবং হোসেন ইবনে আলীর দৌহিত্র। তিনি উমাইয়া খিলাফতের বিরুদ্ধে একটি বিদ্রোহ পরিচালনা করেন। বিদ্রোহটি ব্যর্থ হয় এবং তাঁকে শিরশ্ছেদ করে হত্যা করা হয়। এই ঘটনার ফলে শিয়া ইসলামের যায়দী মাযহাব বা শাখার উত্থান ঘটে যারা যায়দকে (রহঃ) আলী ইবনে হোসেনের পরবর্তী ইমাম হিসেবে গ্রহণ করে। এর বিপরীতে ইসনে আশারিয়া ও ঈসমাইলি শিয়ারা তাঁর বড় ভাই মোহাম্মদ আল-বাকিরকে পরবর্তী ইমাম হিসেবে গণ্য করে। তথাপি শিয়া ও সুন্নিরা তাঁকে একজন শহীদ ও আলেম হিসেবে বিবেচনা করে। উমাইয়া শাসক কর্তৃক তাঁর নির্মম হত্যাকাণ্ড ও তাঁর মরদেহের নিষ্ঠুর প্রদর্শন আব্বাসীয় আন্দোলনের ক্ষেত্রে গুরুত্বপূর্ণ ভূমিকা রাখে।
যায়দ (রহঃ) ছিলেন একজন বিজ্ঞ ধর্মীয় পণ্ডিত। তাঁর নামে অসংখ্য গ্রন্থের অস্তিত্ব পাওয়া যায় যার মধ্যে "মুসনাদ আল-ইমাম যায়দ" ("মজমু আল-ফিকহ" নামেও পরিচিত) বিশেষভাবে উল্লেখযোগ্য। এটি শরীয়াহ্ বিষয়ক প্রাচীনতম গ্রন্থগুলোর একটি। তবে এর নির্ভরযোগ্যতা নিয়ে বিতর্ক রয়েছে; এটি সম্ভবত প্রারম্ভিক কুফি আইনি ঐতিহ্যের প্রতিনিধিত্ব করে।
বিজারক

বিজারক হলো একটি উপাদান বা যৌগ যা রেডক্স বিক্রিয়ায় ইলেকট্রন গ্রহণকারী পরমাণুর জন্য প্রয়োজনীয় সংখ্যক ইলেকট্রন ত্যাগ করে।
রেডক্স বিক্রিয়ায় ইলেকট্রন হারানোর সময় বিজারকটি অক্সিজেন দ্বারা জারিত হয়। এভাবে অক্সিডাইজড করা হয়। এজেন্ট হ্রাস করা "হ্রাস" (অথবা, অক্সিডাইজড এজেন্ট দ্বারা অক্সিডাইজড করা হয়) অক্সিডাইজিং এজেন্ট। অক্সিডাইজার "অক্সিডাইজ" (অর্থাৎ, হ্রাস করা হয়) হ্রাস করা হয়।
ঐতিহাসিকভাবে, হ্রাস একটি যৌগ থেকে অক্সিজেন অপসারণ উল্লেখ করা হয়, তাই নাম 'হ্রাস'। ইলেকট্রন দান করার আধুনিক অনুভূতি এই ধারণার একটি সাধারণীকরণ, স্বীকার করে যে অন্যান্য উপাদান অক্সিজেনের অনুরূপ রাসায়নিক ভূমিকা পালন করতে পারে।
তাদের প্রাক-প্রতিক্রিয়া অবস্থায়, হ্রাসকারীদের অতিরিক্ত ইলেকট্রন আছে (অর্থাৎ তারা নিজেরাই হ্রাস করা হয়) এবং অক্সিডাইজারদের ইলেকট্রনের অভাব (অর্থাৎ তারা নিজেরাই অক্সিডাইজড)। একটি হ্রাসকারী এজেন্ট সাধারণত তার নিম্ন সম্ভাব্য অক্সিডেশন অবস্থার একটি এবং ইলেকট্রন দাতা নামে পরিচিত হয়। এজেন্ট কমানোর উদাহরণপৃথিবীর ধাতু, ফরমিক এসিড, অক্সালিক এসিড, এবং সালফিট যৌগ অন্তর্ভুক্ত।
উদাহরণস্বরূপ, এরোবিক সেলুলার শ্বাস-প্রশ্বাসের সামগ্রিক প্রতিক্রিয়া বিবেচনা করুন:
অক্সিজেন () হ্রাস করা হচ্ছে, তাই এটা অক্সিডাইজিং এজেন্ট। গ্লুকোজ () অক্সিডাইজড করা হচ্ছে, তাই এটা হ্রাস কারী এজেন্ট।
জৈব রসায়নে, হ্রাস সাধারণত একটি অণুতে হাইড্রোজেন সংযোজন বোঝায়, যদিও পূর্বোক্ত সংজ্ঞা এখনও প্রযোজ্য। উদাহরণস্বরূপ, বেনজিন একটি প্ল্যাটিনাম অনুঘটকের উপস্থিতিতে সাইক্লোহেক্সেন হ্রাস করা হয়:
মোহিতনগর রেলওয়ে স্টেশন

মোহিতনগর রেলওয়ে স্টেশন ভারতের পশ্চিমবঙ্গ রাজ্যের জলপাইগুড়ি জেলায় জলপাইগুড়ির মোহিতনগরে অবস্থিত।
স্টেশনটি জলপাইগুড়ি জেলা ও কোচবিহার জেলার মধ্যে বিস্তৃত হলদিবাড়ি–নতুন জলপাইগুড়ি ব্রডগেজ রেলপথের উপর অবস্থিত। এই রেলপথটি একটি রেল ট্র্যাক নিয়ে গঠিত।
স্টেশনটির পরিকাঠাম ভূমিগত। এই স্টেশনে ৩ টি প্ল্যাটফর্ম রয়েছে। মোহিতনগর রেলওয়ে স্টেশনে ৩ টি রেললাইন বা রেলট্র্যাক রয়েছে। স্টেশনে স্টেশন পরিচালনার জন্য প্রয়োজনীয় ভবন ও স্টেশন মাষ্টারে ভবন ১ নং প্ল্যাটফর্মের সঙ্গেই অবস্থিত। যাত্রীদের রেল ভ্রমণের জন্য টিকিট স্টেশনের টিকিট ঘর থেকে প্রদান করা হয়। স্টেশনে যাত্রী সুবিধার জন্য বসার আসন, প্ল্যাটফর্ম ছাউনি, পানীয় জল এর ব্যবস্থা রয়েছে। স্টেশনে যাত্রীদের গাড়ি রাখার ব্যবস্থা রয়েছে।
মোহিতনগর রেলওয়ে স্টেশন ব্যাগ বা যাত্রীদের দ্বারা বহন করা জিনিসপত্রের পরীক্ষায় ব্যবস্থা নেই।
মোহিতনগর রেলওয়ে স্টেশনের রেলপথে ডিজেল দ্বারা চালিত ট্রেন চলাচল করে। এই রেলপথে বৈদ্যুতীকরণের কাজ সম্পূর্ণ নয়নি।
এটি পার্শ্ববর্তী এলাকায় রেল পরিষেবা প্রদান করে থাকে। এই স্টেশনের দ্বারা নিউ জলপাইগুড়িগামী ট্রেন চলাচল করে এবং স্টেশনটিতে ভারতীয় রেলের যাত্রীবাহী ট্রেনগুলি রেল যাত্রীদের পরিষেবা প্রদান করে থাকে।
মোহিতনগর রেলওয়ে স্টেশনটি ভারতীয় রেলের উত্তর-পূর্ব সীমান্ত রেল অঞ্চলের কাটিহার রেল বিভাগের অন্তর্গত। স্টেশন পরিচালনার সমস্ত দায়িত্ব স্টেশনের প্রধান "স্টেশন মাষ্টার" - এর উপর ন্যস্ত। এছাড়া স্টেশনের নিরাপত্তার জন্য অস্থায়ী ভাবে ভ্রাম্যমাণ জিআরপি কর্মী নিযুক্ত রয়েছে এবং স্টেশন চত্বর ও সংলগ্ন এলাকার নিরাপত্তা স্থানীয় পুলিশ প্রশাসন প্রদান করে থাকে।
জয়া ত্যাগরাজন

জয়া ত্যাগরাজন (১৯৫৬ সালে ভারতের তামিলনাড়ুর, কোয়েম্বাটুরে জন্মগ্রহণ করেছিলেন) হলেন একটি ঐতিহ্যবাহী ভারতীয় শিল্পী, যিনি তার তানজোর চিত্রকর্মের জন্য খ্যাতিমান। জয়া মাদ্রাজ রাজ্যে জন্মগ্রহণ করেছিলেন যেখানে এই চিত্রগুলির সূত্রপাত হয়েছিল।
১৯৭৬ সালে ইতিহাসে চারুকলা স্নাতক এবং ১৯৭৮ সালে তিনি ভারতীয় দর্শনশাস্ত্রে স্নাতকোত্তর লাভ করার পরে, তিনি বিভাগের প্রধান শ্রী কে শ্রীনিবাসুলুর পরিচালনায় মাদ্রাজের কলাক্ষেত্রের চারুকলা স্কুল থেকে চারুকলায় ডিপ্লোমা অর্জন করেছিলেন।
জয়া স্কুল অফ পেইন্টিংসের প্রগাঢ় অনুগামী এবং তাঁর বিভিন্ন প্রদর্শনী হল পুরানো তানজোর মাস্টারপিসগুলির পুনরূৎপাদন।
তাঁর প্রথম প্রদর্শনী ১৯৮০ সালে কালক্ষেত্র বিদ্যালয়ে এবং তারপরে ১৯৮১ সালে একটি প্রদর্শনী হয়। তিনি ১৯৮২ সালে ম্যাক্স মুলার ভবনে এবং ১৯৯২ সালের মে এবং ১৯৯৩ সালের আগস্টে নয়াদিল্লির ত্রিবেণী আর্ট গ্যালারীতে সফল একক প্রদর্শনী করেছেন। ১৯৮৬ সালে নয়াদিল্লির ললিত কলা একাডেমি আয়োজিত কলা-মেলায় অংশ নিতে তাকে বলা হয়েছিল।
অল ইন্ডিয়া ফাইন আর্টস অ্যান্ড ক্রাফটস সোসাইটি ১৯৮৯ এবং ২০০০ সালে আয়োজিত ঐতিহ্যবাহী শিল্প প্রদর্শনীর জন্য জয়ার চিত্রকর্মগুলি নির্বাচিত হয়েছিল। তার রচনাগুলিও পুম্পুহার, তামিলনাড়ু এম্পোরিয়াম, নয়াদিল্লি জানুয়ারী এবং জুন ১৯৯২ এবং অক্টোবর ১৯৯৩ সালে অনুষ্ঠিত প্রদর্শনীর জন্য বাছাই করা হয়েছে।
জয়া তাঁর রচনাগুলির প্রদর্শনী করেছিলেন ১৯৯৯ সালের অক্টোবরে লন্ডনের ভারতের হাই কমিশনের নেহেরু সেন্টারে, সেন্ট ডেনিস পৌরসভা, রিইউনিয়ন দ্বীপ, শিল্প ও সংস্কৃতিতে ইন্দিরা গান্ধী কেন্দ্র, মরিশাস ১৯৯৭ এপ্রিল এবং অক্টোবর ১৯৯৭,১৯৯৮ সালে এএনজেড গ্রিন্ডলিজ ব্যাংক নয়াদিল্লিতে । ২০০২ সালে জয়া ভারতীয় দূতাবাস, ওয়াশিংটন ডিসিতে তাঁর কাজের একটি প্রদর্শনী পরিচালনা করেছিলেন। ২০০৬ সালে জয়পুরের জওহর কলা কেন্দ্রে তাঁর চিত্রকর্মগুলির একটি প্রদর্শনীও অনুষ্ঠিত হয়েছিল।
জয়া সম্প্রতি মার্কিন যুক্তরাষ্ট্রে এশিয়া ইনিশিয়েটিভের সূচনা অনুষ্ঠানে এশিয়া ইনিশিয়েটিভসের সহযোগিতায় নিউইয়র্কের ভারতের কনসুলেট জেনারেলের তানজোর চিত্রকর্মের কাজটিও প্রদর্শন করেছিলেন।
জয়ার কাজগুলি আজ ভারত এবং বিশ্বের অন্যান্য অংশে অনেকগুলি বাড়ি এবং কর্পোরেট অফিসগুলিতে গর্ব অনুভব করে।
চেঙ্গিলা

চেঙ্গিলা, বা চেন্নালা, এমন একটি ভারতীয় কাঁসর যেটি সনাতন গায়ক বা নৃত্যশিল্পীকে ঐকতান-সঙ্গীতে সময় রাখতে সহায়তা করে। 
এটি আকারে পুরু একটি কাঁসার চাকতি, যেটি কব্জির কাছাকাছি একটি সরু ফালি ফিতা দ্বারা ঝুলানো থাকে। অন্য হাতে রাখা একটি ছোট লাঠি দিয়ে এটিকে আঘাত করে বাজানো হয়।
এটি এমন একটি বাদ্যযন্ত্র যেটি ঘন বাদ্য বিভাগে পড়ে বা সহজভাবে বলা যায়, এটি এমন একটি নিরেট যন্ত্র যেখানে সুরকরণের প্রয়োজন হয় না। চেঙ্গিলার শব্দটি এত পবিত্র বলে বিবেচিত হয়েছে যে এর সংগীতটি মন্দিরের শান্তি এবং ঐশ্বরিক পরিবেশ বজায় রাখার জন্য ব্যবহৃত হয়। উত্তর কেরালায়, পুলায়া সম্প্রদায়ের একটি নৃত্যনাট্য চেম্মানাকালিতে চেঙ্গিলাকে সহযোগী উপকরণ হিসাবে ব্যবহার করা হয়।
এটি কাঁসা দিয়ে তৈরি একটি চাকতি যার কেন্দ্রস্থিত অঞ্চলটি পুরু এবং এটিকে ছোট লাঠি দিয়ে আঘাত করা হয়। চাকতির উপরের অংশে একটি গর্ত থাকে। এই গর্তের মধ্য দিয়ে সরু ফিতা জাতীয় জিনিস ঢুকিয়ে এটিকে হাতে ঝোলানো হয়। চেঙ্গিলা আকারে ছয় ইঞ্চি থেকে নয় ইঞ্চি ব্যাসের হয়।
চেঙ্গিলা হল এমন একটি ঘাতবাদ্যযন্ত্র যেটি অবিরাম একটি স্বরকম্প বজায় রাখে এবং সুরেলা পরিবেশ সৃষ্টি করে। অবাধে ঝুলন্ত অবস্থায় থাকা চেঙ্গিলাকে আঘাত করলে একটি ধ্বনি সৃষ্টি হয়; অগ্রবাহুর বিপরীতে রাখা অবস্থায় আঘাত করা হলে একটি একঘেয়ে সুর তৈরি হয়।
চেঙ্গিলা হল একটি কম্পনস্বরী যন্ত্র, যেটি মন্দিরের অনুষ্ঠান এবং কথাকলি নৃত্যে সংগীতের জন্য ব্যবহৃত হয়। এটি থেকে উদ্ভূত শব্দ এত পবিত্র বলে বিবেচিত হয় যে এর সংগীত মন্দিরের অনুষ্ঠান এবং পূজার জন্য নির্মলতার পরিবেশ তৈরি করতে ব্যবহৃত হয়।
সীভেলি, শ্রীভূতাবলী, ধারা, কলসপুজো, অভিষেকম, কোট্টিপট্টু সেবা ইত্যাদির জন্য চেঙ্গিলা ব্যবহার করা হয়। গুরুবায়ুর মন্দিরে কেবল চেঙ্গিলা বাজানোর রীতি রয়েছে। কথাকালি নৃত্যে একটি বড় চেঙ্গিলা ব্যবহৃত হয়। চেঙ্গিলা গুর্তি পূজা, কলমেঝুঠু পাট্টু, থাইয়াট্টু, মুদিয়াট্টু ইত্যাদিতেও ব্যবহৃত হয়
দক্ষিণ-পশ্চিম ভারতের কেরল রাজ্যে, চেঙ্গিলা বিভিন্ন ধরনের ঐতিহ্যবাহী শিল্পে ব্যবহৃত হয়, তার মধ্যে রয়েছে চেম্মানাকালি, কথাকলি, এবং কৃষ্ণনাট্যম।
বর্ষা লেখি

বর্ষা লেখি (নেপালি : ; জন্ম ৫ মে, ১৯৯৩) হলেন নেপালি সৌন্দর্য প্রতিযোগিতার একজন শিরোপাধারী এবং পরিবেশকর্মী। তিনি মিস নেপাল আর্থ ২০১৬ প্রতিযোগিতায় এই মুকুট অর্জন করেছিলেন। তিনি ২০১৬ সালের মিসোসোলজি পিপলস চয়েস পুরস্কারও জিতেছিলেন। একই বছরের ২৭ শে অক্টোবর জাপানে অনুষ্ঠিত মিস ইন্টারন্যাশনাল ২০১৬ প্রতিযোগিতায় তিনি নেপালের প্রতিনিধিত্ব করেছিলেন।
তিনি পাটান মাল্টিপল ক্যাম্পাস থেকে পরিবেশবিজ্ঞান নিয়ে স্নাতক পড়াশোনা শেষ করেছেন এবং নেফিন-রেড/সিসি অংশীদারি কর্মসূচিতে কাজ করেছেন। তারপর তিনি জওহরলাল নেহেরু বিশ্ববিদ্যালয় থেকে পরিবেশবিজ্ঞানে স্নাতকোত্তর ডিগ্রি অর্জন করেছেন।
বর্ষা লেখি থারু সম্প্রদায়ের প্রথম মিস নেপাল বিজয়ী যিনি অনেক ইতিবাচক প্রতিক্রিয়া পেয়েছিলেন।
সদিচ্ছা শ্রেষ্ঠ

সদিচ্ছা শ্রেষ্ঠ( ; জন্ম ২৩ নভেম্বর ১৯৯১) হলেন নেপালি সৌন্দর্য প্রতিযোগিতার একজন শিরোপাধারী যিনি মিস নেপাল ওয়ার্ল্ড ২০১০ প্রতিযোগিতায় এই মুকুট অর্জন করেছেন। তিনি ২০১০ সালের অক্টোবরে মিস ওয়ার্ল্ডে নেপালের প্রতিনিধিত্ব করেছিলেন। তিনি মিস পার্সোনালিটি, মিস বেস্ট ওয়াক এবং মিস ফটোজেনিক খেতাবও জিতেছিলেন। মিস নেপালের ইতিহাসে তিনিই একমাত্র প্রতিযোগী যিনি একাই সর্বাধিক সংখ্যক উপশিরোপা অর্জন করেছেন। তিনি "ভাও শীর্ষ ১০ কলেজ নারী" প্রতিযোগিতাতেও পুরস্কৃত হয়েছেন। তিনি ড্যান্সিং উইথ দ্য স্টার্স নেপালের ১ম মরসুমের (২০২০) অন্যতম সঞ্চালিকা।
তিনি নেপাল পর্যটন বর্ষ ২০১১-এর শুভেচ্ছাদূত। তিনি নেপাল পর্যটন বর্ষের প্রচারের জন্য মধ্যপ্রাচ্যেও ভ্রমণ করেছিলেন।
সদিচ্ছা শ্রেষ্ঠ ২০০০ সালে নেপালের বানেশ্বরের এন.কে. সিং মেমোরিয়াল ইপিএস মাধ্যমিক বিদ্যালয় থেকে এসএলসি সম্পন্ন করেছেন।
পরে তিনি ব্যাংককের এশিয়ান ইনস্টিটিউট অফ টেকনোলজি থেকে এমবিএ শেষ করেছেন।
তিনি এসট্রাভেলস ডটকমে বাণিজ্যিক যোগাযোগ কর্মকর্তা হিসাবেও কাজ করছেন। একই সাথে, তিনি নেপালের এভারেস্ট ব্যাংকের ব্র্যান্ড অ্যাম্বাসেডরও হয়েছেন।
ঝোলা

ঝোলা () লেখক কৃষ্ণ ধারাবাসী রচিত একটি উপন্যাস অবলম্বনে নির্মিত ২০১৩ সালের নেপালি চলচ্চিত্র। এর গল্প "সতীদাহ" সংস্কৃতি সম্পর্কে যা নেপালি সমাজে ১৯২০ এর দশক পর্যন্ত প্রচলিত ছিল যেখানে স্ত্রীকে স্বামীর মৃত্যুর পর তার শেষকৃত্যে নিজেকে উৎসর্গ করতে হতো। চলচ্চিত্রে ভূমিকার জন্য অভিনেত্রী গরিমা পন্ত ২০১৪ সালে শ্রীলঙ্কায় অনুষ্ঠিত সার্ক ফিল্ম ফেস্টিভ্যালে সেরা অভিনেত্রীর পুরস্কার পেয়েছিলেন। চলচ্চিত্রটি ৮৭তম একাডেমি পুরস্কারে সেরা বিদেশী ভাষার চলচ্চিত্রে নেপালি প্রবেশ হিসাবে নির্বাচিত হয়েছিল, কিন্তু মনোনীত হয়নি।
সতীদাহ প্রথা হচ্ছে হিন্দু ধর্মাবলম্বী বিধবা নারীদের স্বামীর চিতায় সহমরণে বা আত্মহুতি দেবার ঐতিহাসিক প্রথা। হিন্দু ধর্মগ্রন্থ অনুসারে সতীর রীতিটি একটি স্বেচ্ছাসেবী অভ্যাস ছিল, যেখানে একজন মহিলা স্বেচ্ছায় তাঁর স্বামীর মৃত্যুর পরে স্বামীর সাথে তার জীবন শেষ করার সিদ্ধান্ত নেন। কিন্তু পরে এই অভ্যাসটি আপত্তিজনকভাবে ব্যবহার করা হয় এবং স্ত্রীদের প্রথা অবলম্বন করতে বাধ্য করতে বাধ্য করা হয় এমনকি তাদের ইচ্ছার বিরুদ্ধে টেনে এনে জ্বলন্ত 
আগুনে ফেলে দেওয়া হয়। ঐতিহাসিক বিবরণগুলিতে দেখা যে এই বর্বর অনুশীলনের মাধ্যমে অনেক রাজকীয় এবং সাধারণ মহিলারা জীবিত পুড়েছিলেন। বিএস ১৯৭৭ সালে আশাদ ২৫ (১৯২০ খ্রিস্টাব্দ) চন্দ্র শুমশের জে.বি আর আনুষ্ঠানিকভাবে নেপাল থেকে সতীদাহ প্রথা বিলুপ্ত করেন।
কাঞ্চি (গরিমা পান্তা) একজন তরুণী যিনি তার চেয়ে ৪০ বছরের বড় এক বৃদ্ধকে বিয়ে করেন, পরবর্তীতে কাঞ্চির স্বামী বার্ধক্যজনিত কারণে অসুস্থ হন এবং অবশেষে মারা যান। এখন, সামাজিক নিয়ম ও রীতি অনুযায়ী, কাঞ্চিকে সতীদাহ প্রথা অবলম্বন করতে হয় যেখানে তার স্বামীর মৃতদেহের সাথে নিজেকে পুড়িয়ে ফেলতে হবে। কিন্তু, ভাগ্য তার পক্ষে এবং সে বেঁচে থাকতে সক্ষম হয় ও কাছাকাছি জঙ্গলের গুহায় থাকতে শুরু করে। স্নেহপ্রিয় মায়ের অনুপস্থিতিতে একা থাকা ঘনশ্যাম জঙ্গলে গিয়ে দেখেন তার মা গুহায় লুকিয়ে আছেন। কাঞ্চি তার ছেলের সাথে ঐক্যবদ্ধ হলেও তারা একই সমাজে থাকতে পারে না কারণ সমাজের মানুষ যে কোন ভাবে সতীবেঁচে থাকা সত্ত্বেও নারীদের হত্যা করবে। ঘানাশ্যাম গ্রাম ছেড়ে অন্য জায়গায় বসতি স্থাপনের পরিকল্পনা করে যাতে তারা নতুন ভাবে জীবন শুরু করতে পারে। সে তার মাকে জঙ্গলে থাকতে বলে এবং তাদের জিনিসপত্র আনতে বাড়ি যায়। পরে কাঞ্চির শ্যালক ও তার স্ত্রী যোগ দেয় এবং তাদের গ্রাম ছেড়ে চলে যেতে সাহায্য করে। যখন কাঞ্চি ছেলে ঘনাশ্যামের সাথে গ্রাম ছেড়ে চলে যাচ্ছে তখন তারা একজন মহিলাকে সাক্ষী করে, যে সতী হতে পারে কিন্তু সে তা করতে না পেরে পালিয়ে যায় এবং অন্ত্যেষ্টিক্রিয়ার লোকজন তাকে হত্যা করে পালিয়ে যায়।
হাফেজ আহমদ

হাফেজ আহমদ (১৯০৭ - ১৯৮৩) একজন আধ্যাত্মিক ব্যক্তিত্ব ছিলেন। তিনি শাহ সাহেব নামেও পরিচিত। চুনতীর ১৯ দিন ব্যাপী মাহফিলে সীরাতুন্নবী (সাঃ) তার অনন্য অবদান।
আহমদ ১৯০৪ সালে চুনতী গ্রামে জন্মগ্রহণ করেন। পিতা মাওলানা সৈয়দ আহমদ এবং মাতা হাজেরা খাতুন। তার পূর্ব পূরুষ শাহ আলম খন্দকার আরব দেশ হতে বাঁশখালি উপজেলার কালীপুর গ্রামে এসে বসতি স্থাপন করেন। পরবর্তীতে তার পুত্র ইব্রাহিম খন্দকার চুনতীতে এসে বসতি স্থাপন করেন। তার দাদা কাজী ইউসুফ আলী আরকানের অন্যতম জমিদার ছিলেন।
আহমদ বাঁশখালীর ছনুয়া মাদ্রাসা, চন্দনপুরা দারুল উলুম আলীয়া মাদ্রাসা ও কলিকাতা আলীয়া মাদ্রাসায় পড়ালেখা করেন। কলিকাতা আলীয়া মাদ্রাসা থেকে ফাজিল ডিগ্রী অর্জন করেন। কলিকাতা আলীয়া মাদ্রাসা থেকে অসুস্থ অবস্থায় দেশে ফিরেন। তারপর দাদার জমিদারী দেখার জন্য আকিয়াবে (বর্তমান মায়ানমার) চলে যান। সেখানে তিনি মসজিদের ইমাম ও খতিবের দায়িত্ব পালন করেন। কিছুদিন পর তিনি ইমামতি ছেড়ে দেন।
তিনি ১৯৭২ সালের ১১ রবিউল আউয়াল মাহফিলে সীরাতুন্নবী (সাঃ) প্রবর্তন করেন। প্রতিবছর ধারাবাহিকভাবে ১৯ দিন ব্যাপী সীরাতুন্নবী (সাঃ) মাহফিল অনুষ্ঠিত হয়ে আসছে।
১৯৮৩ সালে মাহফিলের ১৯ দিন আগে তিনি মৃত্যুবরণ করেন। চুনতী সীরাত ময়দানের পাশে তার মাজার রয়েছে।
কেকি অধিকারী

কেকী অধিকারী () হলেন একজন নেপালি চলচ্চিত্র অভিনেত্রী এবং পেশাদার মডেল। তিনি অসংখ্য সঙ্গীত-ভিডিও, টেলিভিশন বিজ্ঞাপন, কাগুজে বিজ্ঞাপন এবং এক ডজনেরও বেশি নেপালি চলচ্চিত্রে কাজ করেছেন। রূপোলি পর্দায় আসার আগে তিনি বেশ কয়েকটি সঙ্গীত-ভিডিও দিয়ে কর্মজীবন শুরু করেছিলেন। রাজ বল্লভ কৈরালার বিপরীতে "স্বর" চলচ্চিত্রে অভিনয়ের মাধ্যমে তিনি চিত্রজগতে তার অভিনয়ের সূচনা করেছিলেন। পরবর্তীতে তিনি"আই অ্যাম স্যরি" এবং "মসান," "মায়াকো বারেমা," "মহাসুশ," বিতেকা পল এবং "মেরো বেস্ট ফ্রেন্ড" চলচ্চিত্রে অসাধারণ আভিনয়ের জন্য প্রশংসা কুড়িয়েছিলেন। সম্প্রতি তিনি লেখক ও গবেষক সত্যমোহন জোশির লেখা ঐতিহাসিক নাটক চারুমতীর মাধ্যমে থিয়েটারে আত্মপ্রকাশ করেছেন।
নন্দিনী গৌড়

নন্দিনী গৌড় (জন্ম ১৯৬৭) হলেন ভারতীয় চিত্রশিল্পী এবং ছাপচিত্রী। তিনি ভারতের হায়দ্রাবাদের বাসিন্দা। তিনি বিভিন্ন পুরস্কার এবং ফেলোশিপ পেয়েছেন, যেমন ১৯৯৮ থেকে ২০০০ সালে ভারত সরকারের সংস্কৃতি বিভাগ থেকে চিত্রাঙ্কনের জন্য জুনিয়র ফেলোশিপ এবং ১৯৯৫ সালে জাতীয় বৃত্তি।
নন্দিনী গৌড় প্রবীণ শিল্পী লক্ষ্মা গৌড়ের কন্যা এবং ১৯৬৭ সালে তিনি ভারতের অন্ধ্র প্রদেশ রাজ্যের মেদকে জন্মগ্রহণ করেছিলেন। তিনি বড়োদরার এমএস বিশ্ববিদ্যালয়ের ফাইন আর্টস অনুষদ থেকে চিত্রশিল্পে স্নাতক এবং ছাপচিত্রে স্নাতকোত্তর করেছেন।
হায়দ্রাবাদের রাস্তায় বসবাস এবং গ্রামীণ মানুষের সামাজিক জীবন ও তাদের গৃহপালিত প্রাণী যেমন বিড়াল, ছাগল ইত্যাদি গৌড়ের কাজে চিত্রিত হয়েছে। তাঁর কাজের মধ্যে শহুরে বিবরণও চিত্রিত হয়েছে, সেগুলি পরিবারের অভ্যন্তরীণ সামগ্রীর উপর দৃষ্টি নিবদ্ধ করেছে। সেগুলির মধ্যে আছে ফুলদানি, টেবিলের উপরে ফল এবং সাজের সরঞ্জাম ইত্যাদি। 
নন্দিনী গৌড়ের নিজের ভাষায়, তিনি বলেছেন "ভারতীয় নগরীর চিত্রাঙ্কনের সাথে জড়িত নান্দনিক বিষয়গুলি সম্পর্কে দৃঢ়রূপে উপস্থিত হওয়ার ক্ষেত্রে আমার প্রচেষ্টা মূলত চিত্রের সংগঠনে স্থানের ভূমিকার উপর দৃষ্টি নিবদ্ধ করেছিল"।
বিভিন্ন ভারতীয় কিংবদন্তি শিল্পী, যেমন মকবুল ফিদা হুসেন, শামশাদ হুসেন এবং লক্ষ্মা গৌড়ের পাশাপাশি তাঁর চিত্রগুলি পরম্পরা, ফেমিনাইন মিউজিক, কিউরিওসিটি গ্যালারীতে প্রদর্শিত হয়েছে।
ঝরনা বজ্রাচার্য

ঝরনা বজরাচার্য (নেপালি : झरना बज्राचार्य) হলেন নেপালি সৌন্দর্য প্রতিযোগিতার একজন শিরোপাধারী ও চলচ্চিত্র অভিনেত্রী যিনি ১৯৯৭ সালের মিস নেপাল প্রতিযোগিতায় এই মুকুট অর্জন করেছিলেন। মাত্র তিনি ষোল বছর বয়সে এই শিরোপা অর্জন করেছিলেন।
ঝরনা বজ্রাচার্য নেপালের সিদ্ধার্থ বনস্থলী ইনস্টিটিউট থেকে স্কুলজীবন শেষ করেছিলেন। একজন চিত্রশিল্পী ও মৃৎশিল্পী হওয়ার পাশাপাশি তিনি সমাজবিজ্ঞানে একটি ডিগ্রি অর্জন করেছেন। তার মা ললনা বজ্রাচার্য মনোবিজ্ঞানে ডিগ্রি অর্জন করেছিলেন। তার বাবা রশিদ একজন নেপালি মুসলিম। তাই তার প্রকৃত নাম হল ঝরনা বজ্রাচার্য রশিদ। তিনি ১৬ বছর বয়সে ১৯৯৭ সালে মিস নেপালের মুকুট অর্জনের পরে নেপালি বিনোদন জগতে যাত্রা শুরু করেছিলেন এবং ২২ নভেম্বর, ১৯৯৭ সালে সেশেলসের বেই লাজারে অনুষ্ঠিত মিস ওয়ার্ল্ড প্রতিযোগিতায় নেপালের প্রতিনিধিত্ব করেছিলেন।
ঝরনা বজ্রাচার্য ২০১৫ সালের মার্চ মাসে রাহুল আগরওয়ালকে বিয়ে করেছেন।
গোলাম রব্বানী ছোটন

গোলাম রব্বানী ছোটন (জন্ম: ২ জুলাই ১৯৬৮; গোলাম রব্বানী নামে সুপরিচিত) হলেন একজন বাংলাদেশী ফুটবল ম্যানেজার এবং সাবেক ফুটবল খেলোয়াড়। তিনি বর্তমানে বাংলাদেশ সেনাবাহিনী ফুটবল দলের ম্যানেজারের দায়িত্ব পালন করছেন। তিনি বাংলাদেশ জাতীয় মহিলা দল এবং বাংলাদেশের বয়সভিত্তিক নারী দলের সাবেক প্রধান কোচের দায়িত্ব পালন করেছিলেন। ছোটন তার খেলোয়াড়ি জীবনের অধিকাংশ সময় ফকিরেরপুল এবং আরামবাগের হয়ে একজন রক্ষণভাগের খেলোয়াড় হিসেবে খেলেছেন।
১৯৮৩–৮৪ মৌসুমে, বাংলাদেশী ক্লাব বাসাবোর হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছিলেন, যেখানে তিনি ৩ মৌসুম অতিবাহিত করেছিলেন। অতঃপর ১৯৮৭–৮৮ মৌসুমে তিনি ফকিরেরপুলে যোগদান করেছিলেন। ফকিরেরপুলে ৩ মৌসুম অতিবাহিত করার পর ওয়ারীর সাথে চুক্তি স্বাক্ষর করেছিলেন। পরবর্তীকালে, তিনি ফকিরেরপুল এবং আরামবাগের হয়ে খেলেছিলেন। সর্বশেষ ২০০১–০২ মৌসুমে, তিনি আরামবাগ হতে বিআরটিসিতে যোগদান করেছিলেন; বিআরটিসির হয়ে মাত্র ১ মৌসুম খেলার পর তিনি অবসর গ্রহণ করেছিলেন।
১৯৯৩ সালে, ছোটন বাংলাদেশী ফুটবল ক্লাব টিএন্ডটির ম্যানেজারের দায়িত্ব পালন করার মাধ্যমে ম্যানেজার হিসেবে ফুটবল জগতে অভিষেক করেন। টিএন্ডটির হয়ে মাত্র ১ মৌসুম ম্যানেজারের দায়িত্ব ছাড়ার পর ১৯৯৬–৯৭ মৌসুমে তিনি পুনরায় টিএন্ডটির ম্যানেজারের দায়িত্ব গ্রহণ করেছেন, দ্বিতীয় বার তিনি টিএন্ডটির ম্যানেজার হিসেবে প্রায় ১০ মৌসুম অতিবাহিত করেছেন। অতঃপর তিনি দিপালীতে ম্যানেজার হিসেবে যোগদান করেন। ২০০৯ সালে বাংলাদেশ জাতীয় মহিলা দলের ম্যানেজারের দায়িত্বের পাশাপাশি বাংলাদেশ মহিলা অনূর্ধ্ব-২০ দলের ম্যানেজারের দায়িত্ব গ্রহণ করেছেন। পরবর্তীতে তিনি বাংলাদেশ মহিলা অনূর্ধ্ব-১৪ এবং বাংলাদেশ মহিলা অনূর্ধ্ব-১৭ দলের ও ম্যানেজারের দায়িত্ব গ্রহণ করেছেন। ম্যানেজার হিসেবে, ছোটন এপর্যন্ত ৭টি শিরোপা জয়লাভ করেছেন, যার মধ্যে ২০১৮ সাফ অনূর্ধ্ব-১৮ মহিলা চ্যাম্পিয়নশিপ এবং ২০২২ সাফ মহিলা চ্যাম্পিয়নশিপের শিরোপা জয় অন্যতম। ২০২৩ সালের ২৬ মে, গোলাম রব্বানী ছোটন চমকপ্রদ খবর নিয়ে এসেছিলেন কারণ তিনি মে মাসের শেষে মহিলা দলের প্রধান কোচের দায়িত্ব থেকে সরে দাঁড়ানোর সিদ্ধান্ত নিয়েছিলেন। এরপর তিনি বাংলাদেশ সেনাবাহিনী ফুটবল দলের ম্যানেজার হিসেবে দায়িত্ব নেন।
গোলাম রব্বানী ছোটন ১৯৬৮ সালের ২রা জুলাই তারিখে বাংলাদেশের বগুড়ায় জন্মগ্রহণ করেছেন এবং তার শৈশব সেখানে অতিবাহিত করেছেন।
নিশা অধিকারী

নিশা অধিকারী হলেন একজন নেপালি চলচ্চিত্র অভিনেত্রী এবং মডেল। 
১৮ বছর বয়সে তিনি মিস পার্সোনালিটির উপ-শিরোপার পাশাপাশি "মিস ইন্টারন্যাশনাল নেপাল ২০০৫"-এর মূল শিরোপা অর্জন করেছিলেন। তিনি জাপানে অনুষ্ঠিত "মিস ইন্টারন্যাশনাল ২০০৫" প্রতিযোগিতায় নেপালের প্রতিনিধিত্ব করেছিলেন। ২০০৮ সালে তিনি মিস নেপাল ২০০৮ সৌন্দর্য প্রতিযোগিতায় যোগদান করেছিলেন; তবে মাওবাদী ও অন্যান্য গোষ্ঠীর বিক্ষোভের কারণে প্রতিযোগিতাটি বাতিল করা হয়েছিল।
তিনি প্রথম নেপালি অভিনেত্রী যিনি সফলভাবে ২০১৩ সালের ২১ মে তারিখে বিশ্বের সর্বোচ্চ পর্বতশৃঙ্গ মাউন্ট এভারেস্টে আরোহণ করেছিলেন। তিনি অটিজম প্রযত্ন কেন্দ্রের দূত নিযুক্ত হয়েছেন।
তিনি নেপালি ক্রিকেটার শারদ ভেসাবকরের সাথে বিবাহ বন্ধনে আবদ্ধ হয়েছেন।
কে পি ভাস্কর

কে পি ভাস্কর (১৯২৫ - ১ এপ্রিল ২০১৩) একজন ভারতীয় শাস্ত্রীয় নৃত্য প্রশিক্ষক এবং শিক্ষক ছিলেন। তিনি ১৯২৫ সালে ভারতের কেরালায় জন্মগ্রহণ করেছিলেন এবং হৃদরোগে আক্রান্ত হয়ে ১ এপ্রিল ২০১৩-তে ৮৮ বছর বয়সে মারা যান।
সিতাশ্মা চন্দ

সিতাশ্মা চন্দ ( ; জন্ম ৩১ অক্টোবর ১৯৮৩) হলেন নেপালি সৌন্দর্য প্রতিযোগিতার একজন শিরোপাধারী, পেশাদার মডেল এবং নেপালি বিউটি কুইন যিনি "মিস নেপাল ২০০৭" প্রতিযোগিতায় বিজয়ীর মুকুট অর্জন করেছিলেন। তিনি মিস ওয়ার্ল্ড ২০০৭-এ নেপালের প্রতিনিধিত্ব করেছিলেন, যা অনুষ্ঠিত হয়েছিল ২০০৭ সালের ১লা ডিসেম্বরে।
সিতাশ্মা চন্দ ১৯৮৩ সালের ৩১ অক্টোবর নেপালের কাঠমান্ডুতে জন্মগ্রহণ করেছিলেন। তিনি কাঠমান্ডুর সেন্ট মেরি স্কুলে পড়াশোনা করেছিলেন। তিনি তার কলেজের বালিকা বাস্কেটবল দলের অধিনায়ক ছিলেন। পরে তিনি রাটো বাংলা নারী ক্লাবে যোগ দিয়েছিলেন। তার অধিনায়কত্বের অধীনেই দলটি ২০০৪ এবং ২০০৫ সালে দুটি জাতীয় চ্যাম্পিয়নশিপ জিতেছিল।
তিনি ২০১৩ সালের ফেব্রুয়ারিতে বেঞ্জামিন জ্যাচারি প্রাইসকে বিয়ে করেছেন। তিনি তার মাতৃভাষা নেপালির পাশাপাশি ইংরেজি, হিন্দি এবং ফরাসি সহ বেশ কয়েকটি ভাষায় যোগাযোগ করতে পারেন।
কবিতা বালকৃষ্ণন

কবিতা বালাকৃষ্ণন ( ; জন্ম ১লা জুন ১৯৭৬) একজন শিল্প সমালোচক, কবি, সমসাময়িক শিল্প গবেষক, চিত্রশিল্পী এবং আর্ট কিউরেটর। তিনি ১৯৯৮ থেকে ১৯৯৯ পর্যন্ত চারুকলায় কলেজের শিল্প ইতিহাসের প্রভাষক হিসাবে তার শিক্ষাজীবন শুরু করেছিলেন। পরে তিনি থ্রিপ্পুনিথুরার আরএলভি কলেজ অফ মিউজিক এন্ড ফাইন আর্টস এবং মুম্বাইয়ের ন্যাশনাল ইনস্টিটিউট অফ ফ্যাশন টেকনোলজি (এনআইএফটি) এর ভিজিটিং অনুষদ হিসাবে বক্তৃতা দেন। বালকৃষ্ণন বর্তমানে সরকারের আর্ট ইতিহাস ও নান্দনিকতার ভারতের কেরালার থ্রিসুরে চারুকলা কলেজেশিক্ষকতা করছেন।
বালকৃষ্ণন ১৯৯৯ সালে বরোদার মহারাজা সায়াজিরাও বিশ্ববিদ্যালয় থেকে চারুকলা ইতিহাস এবং নান্দনিকতায় স্নাতকোত্তর ডিগ্রি অর্জন করেছিলেন। তারপরে তিনি মালায়ালাম সাময়িকীতে সাহিত্য-ভিত্তিক চিত্রের চর্চায় একটি গবেষণা থিসিস তৈরি করেছিলেন। যার জন্য ২০০৯ সালে তিনি মহাত্মা গান্ধী বিশ্ববিদ্যালয়, কোট্টায়াম পিএইচডি ডিগ্রি অর্জন করেছিলেন।
১৩ বছর বয়সে তিনি "চিত্রাঙ্কনের জন্য সোভিয়েত ল্যান্ড নেহেরু পুরস্কার" পেয়েছিলেন, যখন তিনি গ্রীষ্মকালীন কৃষ্ণ সাগরের ক্রিম উপকূল, ইউক্রেনের (সাবেক সোভিয়েত ইউনিয়ন) আর্টেক (শিবির) এর আন্তঃ জাতীয় ইয়ং পাইওনিয়ার ক্যাম্পে কাটিয়েছিলেন।
তাঁর বই "ক্যারালাথাইল চিত্রকলেউদে ভার্থামনাম" ললিতা কলা একাডেমি থেকে ২০০৭ সালে মালায়ালামে শিল্পকর্মের সেরা বইয়ের জন্য রাষ্ট্রীয় পুরস্কার পায়। 
১। সমসাময়িক আর্ট গ্যালারী, কেরালা ললিত কলা একাডেমী দ্বারা স্পনসর করা।
ভি. অনামিকা

ভি অনামিকা হলেন একজন সমসাময়িক শিল্পী। তিনি নীলাঙ্কারাই, চেন্নাই, তামিলনাড়ুতে জন্মগ্রহণ করেন। তিনি ভারতের প্রখ্যাত শিল্পী এস ধনপালের ছাত্র ছিলেন। তিনি ১৯৯৯ সালে চেন্নাইয়ের সরকারী কলেজ অফ ফাইন আর্টস থেকে ফাইন আর্টস (পেইন্টিং এবং প্রিন্ট মেকিং) বিষয়ে স্নাতকোত্তর ডিগ্রি অর্জন করেন। তিনি ২০০৫ সালে সরকারী যাদুঘরে জাদুঘরের বিষয়বস্তুর যত্ন সম্পর্কে কোর্স করেন। ২০০৬ সালে, তিনি এডিনবার প্রিন্টমেকার স্টুডিওতে জাপানি কাঠ-ব্লক মুদ্রণ শিখতে একজন পরিদর্শন শিল্পী পণ্ডিত হিসাবে স্কটল্যান্ডে গিয়েছিলেন। 
তিনি ললিত কলা একাডেমির ৫৫ তম জাতীয় আর্ট প্রদর্শনীর পুরস্কারের প্রাপক (২০১৪)। তিনি অডি রিটজ আইকন অ্যাওয়ার্ড, চেন্নাই (২০১১), চার্লস ওয়ালেস ইন্ডিয়া ট্রাস্ট অ্যাওয়ার্ড (২০১০-১১) পুরস্কার পান। তিনি ইংল্যান্ডের ওয়েস্ট ইউনিভার্সিটির ইউনিভার্সিটিতে এনামিলিং আর্ট শিখতে যুক্তরাজ্যে ভিজিটিং স্কলারশিপ অর্জন করেছিলেন। তিনি এডিনবার্গ প্রিন্টমেকার্স স্টুডিওতে প্রিন্টমেকিং রেসিডেন্সি (১৯৯৭) এর জন্য একটি ভিজিটিং আর্টিস্ট অ্যাওয়ার্ড পেয়েছেন। এই আন্তর্জাতিক প্রশংসাসহ তিনি ৬ষ্ঠ অল ইন্ডিয়া চারুকলা প্রদর্শনী (১৯৯৫), কর্ণাটক চিত্রকলার পরিশথ - কর্ণাটক, যুব শিল্পীর জন্য ললিত কলা একাডেমি বৃত্তি (২০০১)ও পান। অল ইন্ডিয়া ফাইন আর্টস অ্যান্ড ক্রাফ্টস সোসাইটির সহযোগিতায় তিনি বহু জাতীয় ও রাষ্ট্রীয় স্বীকৃতি অর্জন করেছেন। ললিত কালা একাডেমি (১৯৯৭) এর সাথে, আঞ্চলিক শিল্প প্রদর্শনী চিত্র কলা সমসেদ (১৯৯৬), মাচিলাপতনাম, অন্ধ্র প্রদেশ, আরিকামেডু আর্ট একাডেমির চতুর্থ দক্ষিণ অঞ্চল স্তরের শিল্প প্রদর্শনী কমিটি, পুদুচেরি (১৯৯৬) এবং ওভিয়া নুনকালাই কুজু পুরস্কার (১৯৯৫ , ১৯৯৭, ১৯৯৮)ও তিনি পেয়েছেন।
তিনি চার্চ পার্ক টিচার্স ট্রেনিং ইনস্টিটিউট, চেন্নাইতে শিক্ষক প্রশিক্ষণার্থীদের জন্য ২০০০-২০০৫ সালে পাঁচ বছরের জন্য আর্টের প্রভাষক হিসাবে তার শিক্ষাজীবন শুরু করেছিলেন। চেন্নাই ও কুম্বকোনামের চারুকলা কলেজের চারুকলা কলেজের দক্ষিণাচিত্রে দক্ষিণাচিত্রে আর্টস ম্যানেজমেন্ট কোর্স পড়ানোর জন্য তাকে আমন্ত্রিত করা হয়েছে।
আমন্ত্রিত শো
একক শো
গ্রুপ শো
নিকিতা চান্ডক

নিকিতা চান্ডক (জন্ম ৫ সেপ্টেম্বর, ১৯৯৫; ) হলেন একজন নেপালি মডেল, অভিনেত্রী এবং সুন্দরী প্রতিযোগিতার শিরোপাধারী। তিনি মিস নেপাল ২০১৭ ওয়ার্ল্ডের মুকুট অর্জন করেছিলেন। তিনি মিস পপুলার চয়েস এবং মিস কনফিডেন্স শিরোপাও জিতেছিলেন। তিনি চীনের সানাইয়ার সানাইয়া সিটি অ্যারেনায় অনুষ্ঠিত মিস ওয়ার্ল্ড ২০১৭ প্রতিযোগিতায় নেপালের প্রতিনিধিত্ব করেছিলেন। চান্ডক ২০২০ সালে সাংলো চলচ্চিত্রের কেন্দ্রীয় নারী চরিত্রে অভিনয়ের মাধ্যমে চলচ্চিত্র জগতে যাত্রা শুরু করেছেন।
নিকিতা চান্ডক মোরঙয়ের উর্লাবারির বাসিন্দা। তিনি ১৯৯৫ সালে ৫ সেপ্টেম্বর অনিল ও সুষমা চান্ডক দম্পতির ঘরে জন্মগ্রহণ করেছিলেন। সাংস্কৃতিক ও সামাজিক অনুশীলনের দিক থেকে তিনি মারোয়াড়ি সম্প্রদায়ের অন্তর্গত। ছোটবেলায় তিনি ছিলেন বেশ অন্তর্মুখী। বিদ্যালয়েজীবনে তিনি খুবই বাধ্য ছাত্রী ছিলেন এবং সমস্ত নিয়মকানুন মেনে চলতেন যা তাকে তার শিক্ষকদের কাছে অন্যতম প্রিয় শিক্ষার্থীতে পরিণত করেছিল।
চান্ডক পশুপতি বোর্ডিং মাধ্যমিক বিদ্যালয় থেকে পড়াশোনা শেষ করে গোটানের এল কে সিংহানিয়া শিক্ষা কেন্দ্র থেকেও অধ্যয়ন করেছিলেন।
তিনি ভারতের বেঙ্গালুরুর জেডি ইনস্টিটিউট অফ ফ্যাশন টেকনোলজির ফ্যাশন যোগাযোগের ছাত্রী।
শ্রীজনা রেগ্মি

শ্রীজনা রেগ্মি ( ; জন্ম ২৮ শে ডিসেম্বর, ১৯৯২ নেপালের সঙ্খুয়াসভা) হলেন একজন নেপালি মডেল, সুন্দরী প্রতিযোগী এবং অভিনেত্রী। তিনি মিস নেপাল ২০১৬ সৌন্দর্য প্রতিযোগিতার শীর্ষ ৫ চূড়ান্ত প্রতিযোগীদের মধ্যে স্থান করে নিয়েছিলেন। এর আগে তিনি মিস গ্র্যান্ড ইন্টারন্যাশনাল ২০১৪ প্রতিযোগিতায় নেপালের প্রতিনিধিত্ব করেছিলেন।
শ্রীজনা রেগ্মি ১৯৯২ সালের ২৮শে ডিসেম্বর নেপালের সঙ্খুয়াসভায় জন্মগ্রহণ করেছিলেন। তিনি কাঠমান্ডুর ন্যাশনাল কলেজ থেকে ব্যবসায় শিক্ষা বিষবে স্নাতক সম্পন্ন করেছেন। 
২০১৬ সালে তিনি মিস নেপাল ২০১৬ প্রতিযোগিতায় ১৬ নম্বর প্রতিযোগী হিসাবে অংশ নিয়েছিলেন ও "মিস ট্যালেন্টের" উপ-শিরোপা জিতেছিলেন। প্রতিযোগিতায় তিনি সর্বোপরি চতুর্থ স্থান অর্জন করতে সক্ষম হয়েছিলেন।
সোনিয়ে রাজভান্ডারি

সোনিয়ে রাজভান্ডারি () হলেন একজন নেপালি মডেল ও সৌন্দর্য প্রতিযোগী। ২০১৪ সালের ২রা মে তিনি "মিস নেপাল ইন্টারন্যাশনাল ২০১৪" হিসাবে অভিষিক্ত হয়েছিলেন। তিনি কাঠমান্ডু বিশ্ববিদ্যালয় স্কুল অফ ম্যানেজমেন্ট থেকে ব্যবসায় প্রশাসনে পড়াশোনা শেষ করেছেন।
সোনিয়ে রাজাভান্ডারি ২০১৪ সালে মিস পোখরা নির্বাচিত হয়েছিলেন যা তাকে মিস নেপাল ২০১৪ সৌন্দর্য প্রতিযোগিতায় তার নিজের শহর পোখরার প্রতিনিধিত্ব করার সুযোগ এনে দিয়েছিল। প্রতিযোগিতায় তিনি সর্বোপরি তৃতীয় স্থান অর্জন করেছিলেন। তিনি জাপানে অনুষ্ঠিত মিস ইন্টারন্যাশনাল সৌন্দর্য প্রতিযোগিতায় নেপালের প্রতিনিধিত্ব করেছিলেন।
২০১৫ সালে নেপালে সংঘটিত ভূমিকম্প-পরবর্তী ত্রাণের জন্য ২০১৬ সালে তিনি $১০,০০০ ডলার (৳৮ লক্ষ টাকা) আর্থিক অনুদান জোগাড় করেছিলেন।
২০২১ আইসিসি পুরুষ টি২০ বিশ্বকাপ এশিয়া বাছাইপর্ব

২০২১ আইসিসি পুরুষ টি২০ বিশ্বকাপ এশিয়া বাছাইপর্ব ছিল একটি আন্তর্জাতিক ক্রিকেট টুর্নামেন্ট যা ২০২২ আইসিসি পুরুষ টি২০ বিশ্বকাপে খেলার যোগ্যতা অর্জনের একটি ধাপ হিসেবে ২০২১ সালের অক্টোবর মাসে খেলা হয়। ২০১৮ সালের এপ্রিল মাসে আন্তর্জাতিক ক্রিকেট কাউন্সিল (আইসিসি) ২০১৯ সালের ১ জানুয়ারি থেকে সদস্য দলগুলোর মধ্যে অনুষ্ঠিত হওয়া সকল পুরুষ টোয়েন্টি২০ (টি২০) ম্যাচকে আন্তর্জাতিক মর্যাদা প্রদান করে। সে কারণে আঞ্চলিক বাছাইপর্বের সবগুলো ম্যাচ টোয়েন্টি২০ আন্তর্জাতিক (টি২০আই) হিসেবে খেলা হয়। এশিয়া বাছাইপর্বে এ ও বি নামে দুটি উপআঞ্চলিক গ্রুপ থাকে, যাদের আয়োজনস্থল হিসেবে যথাক্রমে কাতার ও মালয়েশিয়া নির্ধারণ করা হয়। প্রতিটি উপআঞ্চলিক গ্রুপের বিজয়ী দল দুটি বৈশ্বিক বাছাইপর্বের একটিতে উত্তীর্ণ হয়। ২০২১ সালের ২ সেপ্টেম্বর আইসিসি ঘোষণা দেয় যে গ্রুপ এ-এর খেলা কুয়েত থেকে কাতারে সরিয়ে নিয়ে আসা হয়েছে।
প্রথমে ২০২০ সালের মার্চ ও সেপ্টেম্বরের মধ্যে বাছাইপর্বগুলো খেলা হওয়ার কথা ছিল। কিন্তু ২০২০ সালের ২৪ মার্চ আন্তর্জাতিক ক্রিকেট কাউন্সিল (আইসিসি) নিশ্চিত করে যে কোভিড-১৯ মহামারির কারণে ২০২০ সালের ৩০ জুনের পূর্বে অনুষ্ঠেয় সব বাছাইপর্ব ইভেন্ট স্থগিত করা হয়েছে। ২০২০ সালের ডিসেম্বর মাসে আইসিসি বাছাইপর্বের রূপরেখা হালনাগাদ করে। ২০২১ সালের মার্চ মাসে গ্রুপ এ-এর খেলা আবারও স্থগিত করা হয় ও ২০২১ সালের অক্টোবর মাসে নিয়ে যাওয়া হয়। ২০২১ সালের মে মাসে মহামারির কারণে গ্রুপ বি-এর খেলা ২০২১ সালের নভেম্বর মাসে নিয়ে যাওয়া হয়। কিন্তু ২০২১ সালের অক্টোবর মাসে আইসিসি গ্রুপ বি টুর্নামেন্ট বাতিলের ঘোষণা দেয়। র‍্যাংকিং-এ এগিয়ে থাকায় হংকং পরবর্তী পর্বে খেলার যোগ্যতা লাভ করে।
গ্রুপ এ-এর খেলায় বিজয়ী হয়ে মূল বাছাইপর্বে খেলার যোগ্যতা অর্জন করে বাহরাইন।
 মূল বাছাইপর্বে উত্তীর্ণ
প্রাথমিক সূচি অনুসারে সিঙ্গাপুরকে গ্রুপ বিতে রাখা হয়েছিল। কিন্তু পরবর্তীতে আইসিসি কর্তৃক সংশোধিত সূচি প্রকাশিত হওয়ার পর র‍্যাংকিং-এর পুনর্গণনার কারণে হংকং-এর পরিবর্তে সিঙ্গাপুরকে বৈশ্বিক বাছাইপর্বে সুযোগ দেয়া হয়। ২০২১ সালের ১১ অক্টোবর আইসিসি কোভিড-১৯ মহামারির কারণে গ্রুপ বি টুর্নামেন্টটি বাতিল করে, যে কারণে র‍্যাংকিং-এ এগিয়ে থাকায় হংকং পরবর্তী পর্বে সরাসরি খেলার যোগ্যতা অর্জন করে।
গ্রুপ বিতে নিম্নলিখিত দলসমূহের খেলার কথা ছিল:
কেতকি পিম্পলখারে

কেতকি পিম্পলখারে (২৫শে সেপ্টেম্বর ১৯৭৭) একজন ভারতীয় চিত্রশিল্পী । পিম্পলখারে তেল, অ্যাক্রোলিক, কাঠকয়ালের মতো বিভিন্ন মাধ্যমে পরীক্ষা-নিরীক্ষা করে যাচ্ছেন এবং সিরামিক ভাস্কর্য, টার, পরিবেশগত, স্থল এবং ভিডিও শিল্পের সাথে কাজ করেছেন। পিম্পলখারে একক এবং গ্রুপে ভারতে এবং আন্তর্জাতিকভাবে প্রদর্শন করেছেন। তিনি পুনেতে থাকেন এবং কাজ করেন।
পিম্পলখারে মহারাষ্ট্রের পুনেতে জন্মগ্রহণ করেছিলেন। পিম্পলখারে বোম্বেয়ের জিডি আর্ট প্রোগ্রাম অফ আর্ট ডিরেক্টর্ট থেকে চারুকলায় স্নাতক ডিগ্রি অর্জন করেন। স্নাতক ডিগ্রি চলাকালীন তিনি পুনের ফার্গুসন কলেজ থেকে ফটোগ্রাফিতে অধ্যয়ন করেন। পিম্পলখারে তারপরে একটি সংক্ষিপ্ত সময়ের জন্য যুক্তরাজ্যে চলে যান এবং সাউথশিল্ডস থেকে সৃজনশীল লেখনী অধ্যয়ন করেন। তিনি ভারতে ফিরে আসেন এবং পুনে এসএনডিটি উইমেনস ইউনিভার্সিটি থেকে চারুকলায় মাস্টার্স করেন এবং বিজ্ঞাপন এবং ইভেন্ট ম্যানেজমেন্টের ক্ষেত্রে কাজ করেন। তিনি গর্ভবতী হয়ে পেইন্টিং শুরু করেছিলেন এবং অবশেষে ১৯৯৯ সাল থেকে পুনে, মুম্বাই এবং আন্তর্জাতিকভাবে আর্ট গ্যালারীগুলিতে তার কাজ দেখাতে শুরু করেছিলেন। তিনি পুনেতে থাকেন এবং চাকরি করেন এবং পুনর্বার শিখর পিম্পলখারেকে বিয়ে করেছেন এবং তাঁর একটি ছেলে সন্তান রয়েছে।